ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - ΣΥΜΜΟΡΦΩΣΗ ΠΡΟΣ ΤΟΥΣ ΚΑΝΟΝΕΣ ΤΗΣ ΚΟΙΝΗΣ ΑΛΙΕΥΤΙΚΗΣ ΠΟΛΙΤΙΚΗΣ - "ΣΧΕΔΙΟ ΣΥΜΜΟΡΦΩΣΗΣ ΚΑΙ ΠΙΝΑΚΑΣ ΕΠΙΔΟΣΕΩΝ"

1. ΕΙΣΑΓΩΓΗ

1.1. Η επίτευξη της αποτελεσματικής εφαρμογής των κανόνων της Κοινής Αλιευτικής Πολιτικής αποτελεί προϋπόθεση για την επιτυχία της μεταρρύθμισής της. Για το σκοπό αυτό, κάθε κράτος μέλος πρέπει να τηρεί τις υποχρεώσεις του στον τομέα του ελέγχου και της εφαρμογής των κανόνων της Κοινής Αλιευτικής Πολιτικής. Η Επιτροπή θα διευκολύνει, όπου κρίνεται σκόπιμο, τα σχετικά καθήκοντα των κρατών μελών και θα λαμβάνει μέτρα προκειμένου να διασφαλίζει την αποτελεσματική, ισότιμη και ομοιόμορφη εφαρμογή των κανόνων της Κοινής Αλιευτικής Πολιτικής. Πράγματι, η πολιτική αυτή δεν μπορεί να επιτύχει στους στόχους της εφόσον συνεχίζουν να υπάρχουν αδυναμίες στα εθνικά συστήματα ελέγχου και εφαρμογής.

Κατά τις συζητήσεις για τη μεταρρύθμιση της εν λόγω πολιτικής, τα συμπεράσματα της Επιτροπής όσον αφορά την εφαρμογή της υποστηρίχθηκαν σε γενικές γραμμές από τον κλάδο της αλιείας, τις αρχές των κρατών μελών, το Ευρωπαϊκό Κοινοβούλιο και το Συμβούλιο. Προέκυψε ιδίως το συμπέρασμα ότι :

* η ανεπαρκής εφαρμογή υπονομεύει την αποτελεσματικότητα των μέτρων διατήρησης.

* έλλειψη ομοιόμορφων αποτελεσμάτων όσον αφορά την απουσία ισοτιμίας στον τομέα του ελέγχου και της εφαρμογής σε κοινοτικό επίπεδο.

Το Συμβούλιο εξέδωσε στις 20 Δεκεμβρίου 2002 τον κανονισμό (ΕΚ) αριθ. 2371/2002 για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής. Ο εν λόγω κανονισμός προβλέπει την ενίσχυση του ελέγχου και της εφαρμογής των κανόνων της Κοινής Αλιευτικής Πολιτικής, συμπεριλαμβανομένης της λήψης προληπτικών μέτρων, της αναστολής της χρηματοδοτικής συνδρομής σε κράτη μέλη καθώς και αυξημένες εξουσίες για τους επιθεωρητές της Επιτροπής στο πλαίσιο ειδικών προγραμμάτων παρακολούθησης. Αποσαφηνίζεται επίσης η κατανομή των ευθυνών μεταξύ των αρχών των κρατών μελών και της Επιτροπής.

Στο θέμα αυτό, η Επιτροπή κατάρτισε ένα Σχέδιο Δράσης για συνεργασία στον τομέα της εφαρμογής καθώς επίσης και ρυθμίσεις για τη συγκρότηση Κοινής Δομής Επιθεώρησης [1]. Η διάρκεια του εν λόγω Σχεδίου Δράσης προβλέπεται να διαρκέσει από το 2003-2005.

[1] Ανακοίνωση στο Συμβούλιο και στο Ευρωπαϊκό Κοινοβούλιο "Προς μία ομοιόμορφη και αποτελεσματική εφαρμογή της Κοινής Αλιευτικής Πολιτικής", COM (2003) 130 της 21.03.2003.

Η παρούσα ανακοίνωση παρουσιάζει ένα Σχέδιο Συμμόρφωσης που αφορά το εν λόγω Σχέδιο Δράσης. Σκοπός της είναι να δώσει ένα σαφές μήνυμα για τα μέτρα που πρέπει να ληφθούν για την αντιμετώπιση των προβλημάτων κατά την εφαρμογή της Κοινής Αλιευτικής Πολιτικής.

Το Σχέδιο Συμμόρφωσης συνοδεύεται από πίνακα επιδόσεων, ο οποίος αποτελεί ένα νέο εργαλείο ενημέρωσης που παρέχει ενδείξεις σχετικά με το επίπεδο συμμόρφωσης προς τις διάφορες κανονιστικές διατάξεις εκ μέρους των κρατών μελών καθώς επίσης και για τη δράση που αναλαμβάνεται από την Επιτροπή για την επαλήθευση των δραστηριοτήτων ελέγχου και εφαρμογής των κρατών μελών και για το επίπεδο συμμόρφωσής τους προς τους κανόνες της Κοινής Αλιευτικής Πολιτικής. Ο εν λόγω πίνακας επιδόσεων στον τομέα της συμμόρφωσης διατίθεται στο κοινό μέσω της ιστοσελίδας της Επιτροπής (http://europa.eu.int/comm/ fisheries).

1.2. Τα κράτη μέλη είναι υπεύθυνα για την εφαρμογή των κανόνων της Κοινής Αλιευτικής Πολιτικής ενώ η Επιτροπή αξιολογεί τις επιδόσεις των κρατών μελών στο θέμα αυτό προκειμένου να διασφαλίσει την εφαρμογή της Κοινής Αλιευτικής Πολιτικής κατά ισότιμο τρόπο και σύμφωνα προς τους κανόνες. Επιπροσθέτως, η Επιτροπή διευκολύνει το συντονισμό και τη συνεργασία μεταξύ των κρατών μελών στον τομέα του ελέγχου και της εφαρμογής.

Η Επιτροπή πρέπει επίσης να αναλαμβάνει τις ευθύνες της στο πλαίσιο της μεταρρυθμισμένης Κοινής Αλιευτικής Πολιτικής και να χρησιμοποιεί τα μέσα που διαθέτει προκειμένου να επιτυγχάνει τη συμμόρφωση προς τους κανόνες της εν λόγω πολιτικής από τα κράτη μέλη, συμπεριλαμβανομένης, όπου χρειάζεται, της ανάληψης δράσεων κατά των αδυναμιών των εθνικών συστημάτων ελέγχου.

Τα περισσότερα κράτη μέλη έχουν λάβει μέτρα κατά την τελευταία δεκαετία για τη βελτίωση του ελέγχου και της εφαρμογής τόσο για την αντιμετώπιση των προβλημάτων που παρατηρήθηκαν όσο και κατ´εφαρμογή των νέων κανόνων ελέγχου [2] που θεσπίστηκαν από το Συμβούλιο.

[2] Κανονισμός (ΕΟΚ) αριθ. 2847/93, ΕΕ L 261 της 20.10.1993, σ. 1 Κανονισμός (ΕΚ) αριθ. 1489/97, ΕΕ L 202 της 30.07.1997, σ. 18 Κανονισμός (ΕΚ) αριθ. 2846/98, ΕΕ L 358 της 31.12.1998, σ. 5.

Η εισαγωγή του ΣΠΣ και της τεχνολογίας πληροφοριών ενίσχυσε σημαντικά την ικανότητα των εθνικών αρχών στον τομέα της παρακολούθησης των αλιευτικών δραστηριοτήτων. Επιπροσθέτως, τα περισσότερα κράτη μέλη αύξησαν τα μέσα επιθεώρησης και εποπτείας ή ενέπλεξαν περισσότερο άμεσα τον κλάδο της αλιείας στην παρακολούθηση των αλιευτικών δραστηριοτήτων. Ορισμένα κράτη μέλη θέσπισαν επίσης εξελιγμένα συστήματα ελέγχου για την μεγιστοποίηση της δυνατότητας επιθεώρησης των σκαφών.

Παρά την πρόοδο που σημειώθηκε από το 1992, συνέχισαν να υπάρχουν αδυναμίες στον έλεγχο και στην εφαρμογή, γεγονός που είχε αρνητικές επιπτώσεις στην αποτελεσματικότητα των μέτρων διατήρησης και ελέγχου που θέσπισε το Συμβούλιο.

2. ΕΦΑΡΜΟΓΗ THE ΚΟΙΝΉΣ ΑΛΙΕΥΤΙΚΉΣ ΠΟΛΙΤΙΚΉΣ

2.1. Ελλείψεις στην εφαρμογή της Κοινής Αλιευτικής Πολιτικής

2.1.1. Παρά την αναντίρρητη πρόοδο που σημειώθηκε, συνεχίζουν να υπάρχουν ακόμη ορισμένες ελλείψεις στην εφαρμογή της εν λόγω πολιτικής. Η επιτυχία στον τομέα του ελέγχου της αλιείας δεν είναι ομοιόμορφη δεδομένου ότι πολλές αλιευτικές δραστηριότητες ελέγχονται αποτελεσματικά ενώ άλλες δεν ελέγχονται καθόλου, ή σε επίπεδο το οποίο είναι σαφές ανεπαρκές. Σε ορισμένους τύπους αλιείας, η συνολική επιτυχία του ελέγχου συμπίπτει με τον ασθενέστερο κρίκο της αλυσίδας.

Οι εθνικές αρχές αργοπόρησαν ορισμένες φορές να λάβουν μέτρα, ενώ ο κλάδος της αλιείας δεν στήριξε πάντοτε την εισαγωγή νέων υποχρεώσεων, συμβάλλοντας έτσι σε καθυστερήσεις στην εφαρμογή των κοινοτικών απαιτήσεων.

2.1.2. Σημειώνεται εξάντληση διαφόρων αποθεμάτων (γάδος, μερλούκιος, κλπ.), τα οποία είναι κρίσιμης σημασίας για την επιβίωση πολλών αλιέων. Η θνησιμότητα λόγω της αλιείας των αποθεμάτων αυτών δεν μειώθηκε ανάλογα με τις μειώσεις των TAC και των ποσοστώσεων που αποφασίστηκαν από το Συμβούλιο. Οι περιορισμοί των αλιευμάτων (TAC και ποσοστώσεις) ή της αλιευτικής προσπάθειας (μείωση των ημερών στη θάλασσα) δεν εφαρμόστηκαν πάντοτε κατάλληλα.

Τα παραδείγματα του γάδου και του μερλούκιου του βορρά δείχνουν τον τρόπο με τον οποίο οι ελλείψεις αυτές είχαν δυσμενείς επιπτώσεις για τα μέτρα διατήρησης. Παρά το γεγονός ότι τα TAC για τα είδη αυτά μειώθηκαν κατά 40% από το 2000 έως το 2001, οι υπηρεσίες της Επιτροπής συνεπαίραναν, με βάση μία ανάλυση που πραγματοποιήθηκε από τους επιθεωρητές της, ότι η αλιευτική προσπάθεια ή τα ποσοστά αλιευμάτων στους σχετικούς τύπους αλιείας δεν μειώθηκαν σημαντικά το 2001. Ως εκ τούτου, και λαμβανομένων υπόψη των διαφορών στα ποσοστά αλιευμάτων που στηρίζονται στην επαλήθευση των δειγμάτων από τα δεδομένα του ημερολογίου του σκάφους, τα δεδομένα ΣΠΣ και τις έρευνες μεταξύ των αλιέων, μπορεί να υποτεθεί ότι η θνησιμότητα λόγω της αλιείας των εν λόγω αποθεμάτων δεν μεταβλήθηκε δραστικά σε σύγκριση με τα προηγούμενα έτη.

Ο γάδος και ο μερλούκιος δεν είναι βεβαίως τα μοναδικά αποθέματα που επηρεάζονται από τις αδυναμίες του ελέγχου και της εφαρμογής. Πράγματι, οι ανεπαρκείς έλεγχοι εκφορτώσεων επηρεάζουν γενικά όλες τις εκφορτώσεις ψαριών στους σχετικούς λιμένες.

2.1.3. Σύμφωνα με το άρθρο 11 του κανονισμού (EΚ) αριθ. 2371/2002, τα κράτη μέλη πρέπει να θέσουν σε εφαρμογή μέτρα για την προσαρμογή της αλιευτικής ικανότητας των στόλων τους προκειμένου να επιτύχουν μια σταθερή και διαρκή ισορροπία μεταξύ της αλιευτικής ικανότητάς τους και των αλιευτικών δυνατοτήτων τους. Η πραγματικότητα είναι ότι η αλιευτική προσπάθεια που ασκείται από την υφιστάμενη αλιευτική ικανότητα των αλιευτικών στόλων δημιουργεί θνησιμότητα λόγω της αλιείας των σχετικών αποθεμάτων καθόλη τη διάρκεια του έτους εφόσον δεν διακοπεί η εν λόγω αλιεία όταν εξαντληθούν οι ποσοστώσεις ή εάν δεν μειωθεί κατ´άλλο τρόπο η αλιευτική προσπάθεια. Σε ορισμένες περιπτώσεις, οι αδυναμίες που παρατηρούνται στην επιθεώρηση και την εποπτεία εκ μέρους των κρατών μελών επιτρέπουν δραστηριότητες εκφορτώσεων που δεν δηλώνονται προκειμένου να αποφευχθεί η διακοπή της αλιείας.

Η μεταβίβαση πληροφοριών στην Επιτροπή για την εφαρμογή των κανόνων της Κοινής Αλιευτικής Πολιτικής υπέφερε από αδυναμίες στον τομέα της συλλογής των πληροφοριών αυτών από τις εθνικές αρχές και της ανεπαρκούς επιθεώρησης και εποπτείας για τη διασφάλιση της ποιότητας των δεδομένων. Τα κράτη μέλη συχνά δεν υπέβαλαν εγκαίρως πληροφορείς και, ορισμένες φορές, υπέβαλαν μη πλήρεις πληροφορίες αμφίβολης μερικές φορές ποιότητας.

Σε πολλές περιπτώσεις, τα προβλήματα διαβίβασης δεδομένων μπορούν να εξηγηθούν από λόγους όπως είναι η βραδύτητα στην εφαρμογή των κοινοτικών απαιτήσεων, η επιτυχής αναδιοργάνωση των εθνικών συστημάτων ελέγχου, η δυσλειτουργία της τεχνολογίας πληροφοριών, η αντικατάσταση υπαλλήλων, η προσωρινή έλλειψη προσωπικού και ούτω καθεξής. Οι πληροφορίες του πίνακα επιδόσεων που παρουσιάζονται στο παράρτημα της παρούσας ανακοίνωσης δείχνουν ορισμένες από τις εν λόγω αδυναμίες.

2.1.4. Τα εθνικά συστήματα ελέγχου δεν συμμορφώθηκαν πάντοτε για διάφορους λόγους προς την απαίτηση διασφάλισης της αποτελεσματικής εφαρμογής των κανόνων της Κοινής Αλιευτικής Πολιτικής. Ως εκ τούτου, δεν ανιχνεύθηκαν πάντοτε παρατυπίες και περιπτώσεις μη συμμόρφωσης προς τους ισχύοντες κανόνες. Αυτό σημαίνει, επί παραδείγματι, ότι οι πληροφορίες που δηλώθηκαν από τον κλάδο της αλιείας δυνατόν να μην ανταποκρίνονται πάντοτε προς τις πραγματικές ποσότητες των αποθεμάτων που αλιεύθηκαν, που διατηρούντο επί του σκάφους, που εκφορτώθηκαν και πωλήθηκαν.

Ως εκ τούτου, οι πληροφορίες που καταγράφηκαν από τα κράτη μέλη και υποβλήθηκαν στην Επιτροπή μπορεί να μην είναι πάντοτε αξιόπιστες. Tα στοιχεία που συνημμένου πίνακα επιδόσεων στηρίζονται σε επίσημα δεδομένα που υποβλήθηκαν από τα κράτη μέλη στην Επιτροπή, αλλά αυτό δεν σημαίνει ότι αντανακλούν κατ´ανάγκη την πραγματική κατάσταση, δεδομένου ότι τα επίσημα δεδομένα αλιευμάτων μπορούν σε ορισμένες περιπτώσεις να μην αντανακλούν τον πραγματικό όγκο των αλιευμάτων.

Υπάρχουν πολλοί λόγοι στους οποίους οφείλεται η ενδεχόμενη έλλειψη αποτελεσματικότητας των εθνικών συστημάτων ελέγχου. Παρά την πρόοδο των μέσων ελέγχου που διαθέτουν οι εθνικές αρχές, οι ελλείψεις συνεχίζουν να υπάρχουν. Πράγματι, τα διαθέσιμα μέσα ελέγχου δεν συνδυάζονται πάντοτε επαρκώς προς τις απαιτήσεις της θέσπισης ενός πλήρους εθνικού συστήματος ελέγχου. Τα συστήματα παρακολούθησης των αλιευμάτων και της αλιευτικής προσπάθειας δεν καλύπτουν πάντοτε επαρκώς όλες τις διεξαγόμενες δραστηριότητες. Ως εκ τούτου, σημειώνονται ελλείψεις στην πληροφόρηση καθώς επίσης και καθυστερήσεις στη συλλογή όλων των απαιτούμενων στοιχείων.

Η επιθεώρηση και εποπτεία δεν είναι πάντοτε κατάλληλα προγραμματισμένες και δεν διαθέτουν πάντοτε συγκεκριμένους στόχους. Οι εθνικές αρχές που είναι αρμόδιες για την επιθεώρηση και εποπτεία της αλιείας, ασχολούνται σε πολλά κράτη μέλη και με άλλα καθήκοντα. Παρά το γεγονός ότι ασκούνται προσπάθειες, οι επιθεωρητές δεν διαθέτουν πάντοτε την κατάλληλη κατάρτιση στον τομέα της επιθεώρησης της αλιείας, ενώ οι διαδικασίες είναι συχνά χρονοβόρες. Η δυνατότητα επιθεώρησης και ιδίως ανίχνευσης μιας παράβασης είναι, ως εκ τούτου, πολύ μικρή σε πολλούς τύπους αλιείας. Επιπροσθέτως, τα εθνικά συστήματα επιβολής κυρώσεων δεν είναι συχνά αποτρεπτικά για την διάπραξη παραβάσεων.

2.1.5. Τα δεδομένα του μητρώου του στόλου (ισχύς μηχανών) δεν αποτέλεσαν πάντοτε αντικείμενο κατάλληλου ελέγχου. Σε πολλές περιπτώσεις, δεν τηρήθηκαν οι στόχοι της διάκρισης τμημάτων των ΠΠΠ. Σε ορισμένους τύπους αλιείας, επιδεινώθηκε η ισορροπία μεταξύ της αλιευτικής ικανότητας και των αλιευτικών δυνατοτήτων του στόλου λόγω της εξάντλησης των αποθεμάτων, δημιουργώντας την ανάγκη αύξησης της παρακολούθησης και της επιθεώρησης.

Τα κράτη μέλη δεν αντέδρασαν συχνά εγκαίρως όταν παρουσιάστηκαν τα εν λόγω προβλήματα ελέγχου και εφαρμογής.

2.2. Εξουσίες και δράση της Επιτροπής σχετικά με τις ελλείψεις

2.2.1. Ιστορικό

Κατά τη διάρκεια της τελευταίας δεκαετίας, η Επιτροπή συνέταξε διάφορες εκθέσεις αξιολόγησης σχετικά με την εφαρμογή των κανόνων της Κοινής Αλιευτικής Πολιτικής από τα κράτη μέλη [3]. Η έκθεση της Επιτροπής για την παρακολούθηση και την εφαρμογή της Κοινής Αλιευτικής Πολιτικής [4] εκ μέρους των κρατών μελών παγιώνει την κατάσταση που επικρατεί στον τομέα ελέγχου και εφαρμογής. Τα Έγγραφα Εργασίας [5] σχετικά με κάθε κράτος μέλος που ασχολείται με τη θαλάσσια αλιεία από τα οποία συνοδεύεται η εν λόγω έκθεση, συνοψίζουν τόσο τα βασικά χαρακτηριστικά του αντίστοιχου εθνικού συστήματος ελέγχου όσο και τις παρατηρήσεις της Επιτροπής σχετικά με το σύστημα αυτό, συμπεριλαμβανομένων και εκείνων που στηρίζονται σε πορίσματα των επιθεωρητών αλιείας της Επιτροπής. Tα εν λόγω Έγγραφα Εργασίας περιέχουν επίσης την αξιολόγηση της Επιτροπής σχετικά με την πραγματική κατάσταση που επικρατεί στον τομέα του ελέγχου της αλιείας σε κάθε κράτος μέλος.

[3] COM(96) 100 τελικό. Πρώτη έκθεση της Επιτροπής για τον έλεγχο της αλιείας COM(96) 363 τελικό. Έκθεση σχετικά με την εφαρμογή του κοινοτικού συστήματος αλιείας και υδατοκαλλιέργειας COM(97)226 τελικό. Παρακολούθηση της Κοινής Αλιευτικής Πολιτικής 1995 ISBN 92-894-0915-0. Έκθεση σχετικά με την εφαρμογή του κοινοτικού συστήματος αλιείας και υδατοκαλλιέργειας 1993-2000.

[4] COM (2001) 526 τελικό (http://europa.eu.int/fisheries/ doc_et_publ/factsheets/legal_texts/rapp_en.htm)

[5] SEC (2001) 1798, 1799, 1811, 1812, 1813, 1814, 1818, 1819, 1820, 1821, 1822, 1823, 1824 της 13.11.2001 (http://europa.eu.int/fisheries/ doc_et_publ/factsheets/legal_texts/rapp526_en.htm)

Προκειμένου να αυξηθεί η διαφάνεια και να αναπτυχθεί η συνεργασία μεταξύ των αρχών που είναι υπεύθυνες για τον έλεγχο και την εφαρμογή και προκειμένου να αυξηθεί η ενημέρωση των ενδιαφερομένων του κλάδου της αλιείας, η Επιτροπή διοργάνωσε διεθνή διάσκεψη για την παρακολούθηση, τον έλεγχο και την εποπτεία της αλιείας [6] το 2000.

[6] Διεθνής Διάσκεψη για την Παρακολούθηση, τον Έλεγχο και την Εποπτεία της Αλιείας, Βρυξέλλες, 24-27 Οκτωβρίου 2000.

Διάφορα μέσα διατίθενται στην Επιτροπή προκειμένου να λάβει μέτρα με στόχο τη βελτίωση της συμμόρφωσης, συμπεριλαμβανομένων των νέων δυνατοτήτων που αποκτήθηκαν στο πλαίσιο της μεταρρύθμισης.

2.2.2. Χρηματοδοτική ενίσχυση

Για τη στήριξη των κρατών μελών προκειμένου να πραγματοποιήσουν βελτιώσεις, η Επιτροπή εξέδωσε ετήσιες αποφάσεις για την χορήγηση χρηματοδοτικής συνδρομής της Κοινότητας για δαπάνες ελέγχου και εφαρμογής που πραγματοποιήθηκαν από τα εν λόγω κράτη [7]. Tα ετήσια ποσά διπλασιάστηκαν σε 205 εκατ. EUR για την περίοδο 1996-2000 και καθορίστηκαν σε 105 εκατ. EUR για την περίοδο 2001-2003. Οι ενισχύσεις αυτές διευκόλυναν σε μεγάλο βαθμό την απόκτηση και τον εκσυγχρονισμό εξοπλισμού επιθεώρησης και ελέγχου. Η Επιτροπή χορήγησε επίσης χρηματοδότηση για την κατάρτιση επιθεωρητών καθώς και για κοινά προγράμματα επιθεώρησης. Εντούτοις, τα κράτη μέλη έκαναν περιορισμένη χρήση των τελευταίων αυτών δυνατοτήτων.

[7] Απόφαση του Συμβουλίου αριθ. (2001/431/EΚ), ΕΕ L 154 της 09.06.2001, σ. 22.

2.2.3. Προληπτικά μέτρα

Μια νέα δυνατότητα που αποκτήθηκε στο πλαίσιο της μεταρρύθμισης της Κοινής Αλιευτικής Πολιτικής αφορά τη λήψη προληπτικών μέτρων από την Επιτροπή (άρθρο 26 παράγραφος 3 του κανονισμού (ΕΚ) αριθ. 2371/2002). Με την επιφύλαξη των ευθυνών της Επιτροπής βάσει του άρθρο 226 της συνθήκης, εάν υπάρχουν στοιχεία που να δείχνουν ότι υπάρχει κίνδυνος ότι θα μπορούσαν οι αλιευτικές δραστηριότητες που πραγματοποιούνται σε μία δεδομένη γεωγραφική περιοχή να οδηγήσουν σε σοβαρή απειλή όσον αφορά τη διατήρηση των αλιευτικών πόρων, η Επιτροπή θα λαμβάνει αμέσως τα εν λόγω προληπτικά μέτρα.

Tα μέτρα αυτά θα πρέπει να είναι αναλογικά προς τον κίνδυνο μιας σοβαρής απειλής για τη διατήρηση των αλιευτικών πόρων και θα πρέπει να λαμβάνονται μετά από το διάλογο που προβλέπεται από το άρθρο 26 παράγραφος 2 του κανονισμού (ΕΚ) αριθ. 2371/2002. Για το σκοπό αυτό, η Επιτροπή πρέπει να ενημερώνει εγγράφως το ενδιαφερόμενο κράτος μέλος σχετικά με τα πορίσματά της και να ορίζει προθεσμία μεγαλύτερη των 15 εργάσιμων ημερών προκειμένου να συμμορφωθεί και να εκφράσει τα σχόλιά του. Τα μέτρα που λαμβάνονται από την Επιτροπή, μπορούν να παραταθούν μέχρι 6 μήνες.

2.2.4. Μειώσεις των μελλοντικών αλιευτικών δυνατοτήτων

Επιπροσθέτως, βάσει του άρθρου 23 παράγραφος 4 του κανονισμού του Συμβουλίου (ΕΚ) αριθ. 2371/2002, όταν διαπιστώσει ότι ένα κράτος μέλος έχει υπερβεί τις αλιευτικές δυνατότητες που του έχουν διατεθεί, η Επιτροπή συνεχίζει να επιβάλει μειώσεις των μελλοντικών αλιευτικών δυνατοτήτων του εν λόγω κράτους μέλους. Η απόφαση αυτή λαμβάνεται σύμφωνα με τη διαδικασία που ορίζεται στο άρθρο 30 παράγραφος 2.

2.2.5. Αναστολή της χρηματοδοτικής συνδρομής

Το άρθρο 16 παράγραφος 1 του κανονισμού (ΕΚ) αριθ. 2371/2002 θεσπίζει τους όρους χορήγησης της κοινοτικής χρηματοδοτικής συνδρομής και της μείωσης της αλιευτικής προσπάθειας βάσει των οποίων το ενδιαφερόμενο κράτος μέλος πρέπει να τηρεί τις σχετικές διατάξεις και να παρέχει ορισμένες πληροφορίες. Το εν λόγω άρθρο προβλέπει ότι εάν μετά από τη χορήγηση στο ενδιαφερόμενο κράτος μέλος της δυνατότητας ακρόασης και εφόσον είναι αναλογικό ως προς το βαθμό της μη συμμόρφωσης, η Επιτροπή μπορεί να αναστέλλει τη χρηματοδοτική συνδρομή βάσει του κανονισμού του Συμβουλίου (ΕΚ) αριθ. 2792/1999. Η Επιτροπή συμβάλει κατά τον τρόπο αυτό στην ορθή λειτουργία της πολιτικής όσον αφορά το στόλο.

2.2.6. Παραβάσεις

Οι επίσημες διαδικασίες παραβάσεων διαρκούν σημαντικό χρόνο μέχρις ότου εκδοθεί απόφαση από το Δικαστήριο. Το κείμενο του άρθρου 226 της Συνθήκης προβλέπει τρεις αρχικές ενέργειες από την Επιτροπή (επιστολή επίσημης ειδοποίησης, αιτιολογημένη γνώμη και αίτηση στο Δικαστήριο) πριν ληφθεί απόφαση από το Δικαστήριο. Εντούτοις, ακόμη και αν το Δικαστήριο αποφασίσει υπέρ της Επιτροπής, δεν υπάρχουν εγγυήσεις ότι το σχετικό κράτος μέλος θα εφαρμόσει την απόφαση. Η δυνατότητα επιβολής κατ´αποκοπή ποσού ή προστίμου σε κράτος μέλος που δεν συμμορφούται με την απόφαση, η οποία προβλέπεται στο άρθρο 228 της Συνθήκης, προϋποθέτει ότι η Επιτροπή τηρεί για μία ακόμη φορά τις προαναφερόμενες φάσεις.

Σε διάφορες περιπτώσεις, η Επιτροπή έχει κινήσει διαδικασίες παράβασης κατά κρατών μελών τα οποία δεν συμμορφώθηκαν με την κοινοτική νομοθεσία, ιδίως όσον αφορά την υπεραλίευση που στηρίζεται σε επίσημα δεδομένα αλιευμάτων (βλ. παράρτημα, σ. 53). Εξήντα επτά διαδικασίες παραβάσεων εκκρεμούν συνολικά και 8 διαδικασίες βρίσκονται επί του παρόντος ενώπιον του Δικαστηρίου. Είκοσι τέσσερις νέες διαδικασίες παραβάσεων κινήθηκαν το 2002.

Αναφορικά με την παράλειψη ελέγχου και εφαρμογής του ελάχιστου μεγέθους ψαριών για τον μερλούκιο του Βορρά, η Επιτροπή κίνησε διαδικασία για τη μη εκτέλεση προηγούμενης απόφασης του Ευρωπαϊκού Δικαστηρίου [8], στην οποία η Επιτροπή πρότεινε πρόστιμο 316.500 ευρώ ημερησίως για το κράτος μέλος μέχρις ότου συμμορφωθεί με την προηγούμενη απόφαση του Δικαστηρίου.

[8] Υπόθεση Ευρωπαϊκού Δικαστηρίου C 304/02.

3. ΣΧΕΔΙΟ ΣΥΜΜΟΡΦΩΣΗΣ ΓΙΑ ΤΟ 2003 ΚΑΙ ΜΕΤΕΠΕΙΤΑ

3.1. Πεδίο εφαρμογής

Απαιτούνται σημαντικές προσπάθειες προκειμένου να επιτευχθεί μία αποτελεσματική εφαρμογή των κανόνων της Κοινής Αλιευτικής Πολιτικής. Οι προσπάθειες αυτές πρέπει να ασκηθούν το 2003 και κατά τα επόμενα έτη. Δεν θα είναι εύκολο το έργο της βελτίωσης της τρέχουσας κατάστασης.

Κατά πρώτο λόγο, τα κράτη μέλη πρέπει να τηρήσουν τις υποχρεώσεις τους για την αποτελεσματική εφαρμογή των κανόνων της Κοινής Αλιευτικής Πολιτικής. Θα απαιτηθεί ωστόσο η στήριξη της Επιτροπής προκειμένου να επιτευχθεί ο στόχος αυτός.

Η στήριξη του κλάδου της αλιείας για τα μέτρα διατήρησης και ελέγχου είναι θεμελιώδους σημασίας για την επίτευξη της αποτελεσματικής εφαρμογής των μέτρων αυτών. Η στήριξη αυτή μπορεί να επιτευχθεί επαρκώς μόνο όταν υπάρχουν εγγυήσεις για ισότιμη μεταχείριση. Για το σκοπό αυτό, τα ενδιαφερόμενα κράτη μέλη θα πρέπει να συνεργάζονται στενά με την Επιτροπή για το συντονισμό των δραστηριοτήτων τους.

Το Σχέδιο Συμμόρφωσης έχει ως στόχο τους ακόλουθους τομείς :

* στήριξη των εθνικών αρχών και προώθηση του συντονισμού μεταξύ αυτών,

* διαφάνεια σχετικά με την εφαρμογή των κανόνων της Κοινής Αλιευτικής Πολιτικής,

* μέτρα ελέγχου της εφαρμογής από την Επιτροπή.

Η Επιτροπή θα εφαρμόσει το σχέδιο συμμόρφωσης σε συντονισμό με τα κράτη μέλη. Η πρόοδος θα εξετάζεται σε τακτικά διαστήματα.

3.2. Στήριξη και συντονισμός

3.2.1. Διαβούλευση με τις εθνικές αρχές

Για τη διασφάλιση της εφαρμογής του Σχεδίου Δράσης για τη συνεργασία στον τομέα της εφαρμογής, η Επιτροπή θα συνεργάζεται στενά με τα κράτη μέλη στο πλαίσιο της Επιτροπής Διαχείρισης Αλιείας και Υδατοκαλλιέργειας και της Ομάδας Εμπειρογνωμόνων για τον Έλεγχο της Αλιείας, οι οποίες παρέχουν συμβουλές στην Επιτροπή. Η Επιτροπή θα συντονίσει τις δραστηριότητες της με εκείνες των κρατών μελών. Η Επιτροπή θα αυξήσει τη δραστηριότητα αυτή προκειμένου να παρέχει μεγαλύτερη στήριξη σε κράτη μέλη.

Οι αδυναμίες στον τομέα της εφαρμογής της Κοινής Αλιευτικής Πολιτικής και της εφαρμογής νέων απαιτήσεων θα εξεταστούν στο πλαίσιο αυτό. Η Επιτροπή έχει προβλέψει την εξέταση των ακόλουθων θεμάτων :

* Απαιτήσεις του στόλου : Λεπτομερείς κανόνες που πρέπει να θεσπιστούν βάσει του κεφαλαίου III του κανονισμού (ΕΚ) αριθ. 2371/2002 και εξέταση των αδυναμιών κατά την εφαρμογή των τρεχουσών απαιτήσεων όσον αφορά τον στόλο μαζί με επιλογές που διασφαλίζουν την αποτελεσματική εφαρμογή των διατάξεων αυτών.

* Επιθεώρηση και εφαρμογή : επανεξέταση των τρεχουσών αδυναμιών στον τομέα της επιθεώρησης και εποπτείας, συμπεριλαμβανομένης της δίωξης των παραβάσεων, θέσπιση λεπτομερών κανόνων βάσει των άρθρων 24, 27 και 28 του κανονισμού (ΕΚ) αριθ. 2371/2002. Η θέσπιση των εν λόγω λεπτομερών κανόνων απαιτείται για την εφαρμογή του Σχεδίου Δράσης για τη συνεργασία στον τομέα της εφαρμογής.

* Μέτρα παρακολούθησης : Επανεξέταση των αδυναμιών στον τομέα της παρακολούθησης των αλιευτικών δραστηριοτήτων και λύσεις για την αντιμετώπιση των αδυναμιών αυτών.

Μαζί με τις ενδιαφερόμενες εθνικές αρχές, η Επιτροπή θα αξιολογήσει επίσης τα αποτελέσματα της εφαρμογής των κοινών προγραμμάτων επιθεώρησης στο πλαίσιο αυτό. Τα πορίσματα των επιθεωρητών της Επιτροπής θα παρουσιασθούν και θα συζητηθούν. Για το σκοπό αυτό, η Επιτροπή θα συντάσσει περιοδικές εκθέσεις αξιολόγησης. Επιπροσθέτως, το πλαίσιο αυτό μπορεί να προσφέρεται κατόπιν αιτήσεως σε κράτη μέλη για τη συζήτηση οποιωνδήποτε θεμάτων για τη διευκόλυνση της συνεργασίας μεταξύ των.

Η Επιτροπή θα επιδιώξει να αυξήσει τη βοήθειά της στα κράτη μέλη εξευρίσκοντας κατάλληλες λύσεις για την αντιμετώπιση των αδυναμιών που διαπιστώνονται.

3.2.2. Διαβούλευση με τον κλάδο της αλιείας

Ο κλάδος της αλιείας έχει ισχυρό συμφέρον για τη διατήρηση της υγείας των ιχθυαποθεμάτων και αντιλαμβάνεται ότι η μακροπρόθεσμη οικονομική βιωσιμότητα του κλάδου θα προστατευθεί μέσω της αυξημένης συμμόρφωσης. Ωστόσο, εφόσον οι αλιείς δεν πείθονται ότι δεν υπάρχουν εγγυήσεις ως προς τη συμμόρφωση όλων των συμμετεχόντων στην εκμετάλλευση των σχετικών αποθεμάτων, η στήριξή τους στην αποτελεσματική εφαρμογή των μέτρων ελέγχου και διατήρησης δεν θα επιτευχθεί εύκολα. Ως εκ τούτου, είναι σημαντικό να καθιερωθεί η ισότητα μεταχείρισης, μην επιτρέποντας κατά τον τρόπο αυτό τον αθέμιτο ανταγωνισμό σε βάρος της βιώσιμης εκμετάλλευσης των αποθεμάτων.

Μία μεγαλύτερη κατανόηση εκ μέρους του κλάδου της αλιείας όσον αφορά τα μέτρα διατήρησης και ελέγχου που λαμβάνουν υπόψη τις ανησυχίες τους θα αυξήσει την υποστήριξη των μέτρων αυτών και θα έχει ως αποτέλεσμα μία περισσότερο ισορροπημένη και βελτιωμένη εφαρμογή.

Για το σκοπό αυτό, θα υπάρξει διαβούλευση του κλάδου με τους τρόπους που περιγράφονται κατωτέρω πριν θεσπισθεί νέα νομοθεσία. Η Επιτροπή θα συνεχίσει να διαβουλεύεται με τους παράγοντες του κλάδου μέσω της Συμβουλευτικής Επιτροπής Αλιείας και Υδατοκαλλιέργειας (ΣΕΑΥ) [9] κατά την υποβολή νέων προτάσεων. Ωστόσο, θα επωφεληθεί επίσης από τα νέα Περιφερειακά Γνωμοδοτικά Συμβούλια (ΠΓΣ) προκειμένου να διαβουλεύεται με τα ενδιαφερόμενα μέρη και να ανταλλάσσει πληροφορίες σχετικά με την εφαρμογή των κανόνων της Κοινής Αλιευτικής Πολιτικής στους τομείς με τους οποίους ασχολούνται τα εν λόγω ΠΓΣ.

[9] Απόφαση της Επιτροπής της 14.07.1999 για την ανανέωση της Συμβουλευτικής Επιτροπής Αλιείας και Υδατοκαλλιέργειας (1999/478/ΕΚ).

Η καθιέρωση ισότιμης μεταχείρισης θα απαιτήσει πλήρη διαφάνεια σχετικά με την εφαρμογή των μέτρων διατήρησης και ελέγχου. Ο πίνακας επιδόσεων στον τομέα της συμμόρφωσης παρουσιάζει τις επίσημες πληροφορίες για την εφαρμογή των κανόνων της Κοινής Αλιευτικής Πολιτικής που διαβιβάστηκαν στην Επιτροπή από τα κράτη μέλη. Tα βασικά πορίσματα και οι εκθέσεις αξιολόγησης της Επιτροπής σχετικά με τα επίπεδα συμμόρφωσης που υποβλήθηκαν από τους επιθεωρητές της Επιτροπής πρέπει επίσης να παρουσιασθούν στον κλάδο κατά τις συναντήσεις αυτές. Οποιεσδήποτε καταγγελίες του κλάδου σχετικά με παρατυπίες από σκάφη ή στόλους πρέπει επίσης να εξετάζονται στο πλαίσιο αυτό και πρέπει να διασφαλίζεται η κατάλληλη κίνηση των διαδικασιών.

3.3. Διαφάνεια

3.3.1. Πίνακας επιδόσεων στον τομέα της συμμόρφωσης

Στην ανακοίνωσή της της 28ης Μαΐου 2002 [10] σχετικά με τη μεταρρύθμιση της Κοινής Αλιευτικής Πολιτικής, η Ευρωπαϊκή Επιτροπή, δεσμεύτηκε να βελτιώσει τη διαφάνεια των πληροφοριών στον τομέα της συμμόρφωσης εκ μέρους των κρατών μελών προς τους κανόνες της Κοινής Αλιευτικής Πολιτικής. Για το σκοπό αυτό, ο πίνακας επιδόσεων στον τομέα της συμμόρφωσης που περιέχει πληροφορίες για την εφαρμογή της Κοινής Αλιευτικής Πολιτικής συντάχθηκε από την Επιτροπή και δημοσιεύθηκε στην ιστοσελίδα της Επιτροπής [11].

[10] Ανακοίνωση της Επιτροπής σχετικά με τη μεταρρύθμιση της Κοινής Αλιευτικής Πολιτικής - χρονοδιάγραμμα εφαρμογής (COM(2002) 181 τελικό της 28.5.2002).

[11] http://europa.eu.int/comm/fisheries/

Ο πίνακας επιδόσεων στον τομέα της συμμόρφωσης (που παρουσιάζεται στο παράρτημα της παρούσας ανακοίνωσης) αποτελεί πηγή διαφανών και εύκολα προσβάσιμων πληροφοριών σχετικά με το επίπεδο συμμόρφωσης των κρατών μελών προς τις υποχρεώσεις τους στο πλαίσιο της κοινοτικής νομοθεσίας όσον αφορά τη διατήρηση των αλιευτικών πόρων, τη διαχείριση του στόλου, τη διαρθρωτική πολιτική, τον έλεγχο και την εφαρμογή.

Ο πίνακας επιδόσεων στον τομέα της συμμόρφωσης παρέχει επίσης μία επισκόπηση των διαδικασιών παράβασης που κινήθηκαν από την Επιτροπή, στο πλαίσιο του ρόλου της ως "θεματοφύλακα των συνθηκών", κατά των κρατών μελών τα οποία δεν συμμορφώθηκαν προς τους κανόνες της Κοινής Αλιευτικής Πολιτικής, καθώς επίσης και μία ένδειξη σχετικά με τις επιθεωρήσεις που πραγματοποιήθηκαν από επιθεωρητές αλιείας της Επιτροπής.

Έχει ως στόχο επίσης να χρησιμεύσει ως μέσο συγκριτικής ενημέρωσης σχετικά με την εφαρμογή, εκ μέρους των κρατών μελών, των κανόνων της Κοινής Αλιευτικής Πολιτικής. Μέσω ορισμένων βασικών δεικτών, δείχνει κατά σύντομο και σαφή τρόπο το γενικό επίπεδο συμμόρφωσης προς τους κανόνες αυτούς.

Ο πίνακας επιδόσεων στον τομέα της συμμόρφωσης θα επικαιροποιείται κάθε χρόνο. Οι πληροφορίες που περιέχονται στην πρώτη έκδοση, θα συμπληρώνονται κατά τις επόμενες εκδόσεις. Επί παραδείγματι, οι πληροφορίες σχετικά με τις επιθεωρήσεις που πραγματοποιήθηκαν από την Επιτροπή, θα μπορούσαν να περιλαμβάνουν στοιχεία από εκθέσεις επιθεώρησης. Οι εκθέσεις αυτές, οι οποίες συντάχθηκαν από επιθεωρητές αλιείας της Επιτροπής, θα διαβιβάζονται στα ενδιαφερόμενα κράτη μέλη για σχόλια βάσει του άρθρου 27 του κανονισμού (ΕΚ) αριθ. 2371/2002. Εφόσον οι εκθέσεις αυτές αποτελούν μέρος των διαδικασιών παράβασης, δεν προβλέπεται η πρόσβαση του κοινού βάσει του άρθρου 4 παράγραφος 2 του κανονισμού (ΕΚ) αριθ. 1049/2001 σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής. Η Επιτροπή θα εξετάσει υπό ποίους όρους, με ποία μορφή και σε ποιο χρόνο θα μπορούν να διατίθενται οι εκθέσεις αυτές στο κοινό και να περιλαμβάνονται στις μελλοντικές εκδόσεις του πίνακα επιδόσεων.

Η πρώτη έκδοση του πίνακα επιδόσεων στον τομέα της συμμόρφωσης, ο οποίος περιλαμβάνει δεδομένα που διατίθενται μέχρι το 2002, δείχνει μια διαφορετική εικόνα ανάλογα με τους εξεταζόμενους κανόνες. Στις περισσότερες περιπτώσεις, οι πληροφορίες που περιλαμβάνονται στον πίνακα επιδόσεων στον τομέα της συμμόρφωσης στηρίζονται σε στοιχεία που αναφέρθηκαν από τα κράτη μέλη.

Σχετικά με τη διαχείριση των πόρων, ενώ τα περισσότερα κράτη μέλη φαίνεται να έχουν τηρήσει την υποχρέωση αναφοράς των αλιευμάτων σχετικά με τα αποθέματα που καλύπτονται από TAC και ποσοστώσεις που εκφορτώθηκαν στο έδαφος τους από σκάφη που φέρουν τη σημαία τους, σχεδόν όλα παρέλειψαν να τηρήσουν τις υποχρεώσεις τους σχετικά με την αναφορά των αλιευμάτων που αλιεύθηκαν εκτός των κοινοτικών υδάτων και εκφορτώθηκαν στο έδαφος τους από κοινοτικά σκάφη. Σε γενικές γραμμές, τα περισσότερα κράτη μέλη παρέλειψαν να τηρήσουν τις υποχρεώσεις τους όσον αφορά την αναφορά των δεδομένων αλιευμάτων. Η ακρίβεια των διαβιβασθέντων δεδομένων λαμβάνεται επίσης υπόψη κατά την εξέταση της συμμόρφωσης των κρατών μελών προς τους κανόνες (βλ. κατωτέρω).

Αφετέρου, όσον αφορά την κοινοποίηση των δεδομένων για τη διαχείριση των αλιευτικών δραστηριοτήτων σε ορισμένες περιοχές που υπόκεινται σε ειδικά μέτρα διατήρησης, κανένα κράτος μέλος δεν τήρησε την προθεσμία υποβολής εκθέσεων που ορίζεται από τη νομοθεσία. Πέντε κράτη μέλη διαβίβασαν τα δεδομένα τους με κάποια καθυστέρηση, δύο διαβίβασαν μη πλήρη δεδομένα και τέσσερα κράτη μέλη δεν διαβίβασαν καθόλου δεδομένα.

Ο πίνακας επιδόσεων στον τομέα της συμμόρφωσης δείχνει επίσης ότι σημειώθηκε υπέρβαση των ποσοστώσεων για έναν αριθμό ιχθυαποθεμάτων τόσο το 2001 όσο και το 2002. Τα δεδομένα στηρίζονται στις δηλώσεις αλιευμάτων που διαβιβάστηκαν από τα κράτη μέλη, τα οποία συγκεντρώθηκαν από τις δηλώσεις αλιευμάτων και εκφορτώσεων που διαβιβάστηκαν από τους κυβερνήτες των σκαφών. Τα δεδομένα αυτά, ωστόσο, ίσως να μην αντανακλούν σωστά την κατάσταση σε όλες τις περιπτώσεις, λαμβανομένου υπόψη του γεγονότος ότι οι επιστημονικές εκθέσεις έχουν συχνά αναφέρει ότι η εσφαλμένη υποβολή εκθέσεων, η μη πλήρης υποβολή εκθέσεων ή ακόμη και η παράλειψη υποβολής εκθέσεων σχετικά με αλιεύματα και εκφορτώσεις έχουν επιπτώσεις στις αξιολογήσεις των αποθεμάτων. Αυτά βεβαίως δεν φαίνονται στους πίνακες. ως εκ τούτου, είναι δυνατόν, και ίσως πιθανόν, ότι ορισμένες υπερβάσεις ποσοστώσεων μπορεί να είναι χειρότερες απ´ό,τι φαίνεται, ή να μην παρουσιάζονται καθόλου.

Σχετικά με την υποχρέωση διαβίβασης πληροφοριών σχετικά με τη διαχείριση του στόλου, ενώ τα δεδομένα που κοινοποιήθηκαν από τα κράτη μέλη στην Επιτροπή σχετικά με ορισμένα χαρακτηριστικά αλιευτικών σκαφών που πρόκειται να καταχωρηθούν στο κοινοτικό μητρώο στόλου ήταν σχεδόν, ή καθ´ολοκληρίαν, πλήρη στις περισσότερες περιπτώσεις, σε τέσσερις περιπτώσεις έλειπαν ακόμη στοιχεία ή ήταν εσφαλμένα.

Η τήρηση των στόχων που τίθενται στο Πολυετές Πρόγραμμα Προσανατολισμού IV για την περίοδο 1997-2002 δείχνει μία θετική εξέλιξη όσον αφορά τους στόχους της αλιευτικής ικανότητας (εμφανίζονται μόνο στόχοι από απόψεως ισχύος μηχανών σε κιλοβάτ, δεδομένου ότι οι στόχοι από απόψεως χωρητικότητας μπορούν ακόμη να υποστούν επανεξέταση λόγω του προγράμματος επανακαταμέτρησης της χωρητικότητας). Η τήρηση των στόχων από απόψεως αλιευτικής προσπάθειας (δηλαδή της αλιευτικής ικανότητας των σκαφών επί τον αριθμό των ημερών των σκαφών στη θάλασσα) για τις χώρες εκείνες οι οποίες επέλεξαν τον στόχο αυτό αντί του στόχου της αλιευτικής ικανότητας, δεν αποτέλεσε αντικείμενο έκθεσης είτε εξ ολοκλήρου είτε εν μέρει για δύο από τα έξι κράτη μέλη το 2000 και το 2001.

Σχετικά με την υποβολή εκθέσεων σχετικά με τη διαρθρωτική πολιτική, το μεγαλύτερο μέρος των κρατών μελών συμμορφώθηκε προς την υποχρέωση κοινοποίησης πληροφοριών όσον αφορά την κατάσταση προόδου των προγραμμάτων τους στον τομέα της αλιείας. Τρία κράτη μέλη δεν υπέβαλαν τις εκθέσεις τους για ορισμένα από τα προγράμματά τους σχετικά με τις περιοχές του στόχου 1, ενώ όλα συμμορφώθηκαν με την υποχρέωση αυτή για τις περιοχές εκτός του στόχου 1.

Στον τομέα ελέγχου και εφαρμογής, από τις εκθέσεις των κρατών μελών φαίνεται ότι οι σοβαρές παραβάσεις των κανόνων της Κοινής Αλιευτικής Πολιτικής δεν υπόκεινται πάντοτε σε κυρώσεις. Επιπροσθέτως, η καθυστέρηση μεταξύ της βεβαίωσης των παραβάσεων και της επιβολής κυρώσεων μπορεί να υπερβαίνει σε ορισμένες περιπτώσεις χρονικό διάστημα μεγαλύτερο του έτους. Η Επιτροπή θα επανεξετάσει την αποτελεσματικότητα των εθνικών συστημάτων επιβολής κυρώσεων, ιδίως από απόψεως αποτρεπτικότητας ως προς τη διάπραξη παραβάσεων.

Οι διαδικασίες παραβάσεων που κινήθηκαν από την Επιτροπή αφορούν κυρίως τέσσερα κράτη μέλη (56%). Το 67% όλων των παραβάσεων αφορούν περιπτώσεις υπεραλίευσης.

Ορισμένες πληροφορίες παρέχονται στον πίνακα επιδόσεων στον τομέα της συμμόρφωσης σχετικά με τις επιθεωρήσεις που πραγματοποιήθηκαν από τους επιθεωρητές της Επιτροπής. Ο αριθμός τους ποικίλει από το ένα έτος στο άλλο, ανάλογα με τις προτεραιότητες επιθεώρησης και τα ειδικά προγράμματα. Εντούτοις, συγκεντρώνονται στις χώρες στις οποίες η αλιευτική δραστηριότητα είναι σημαντικότερη. Όπως αναφέρθηκε ανωτέρω, τέτοιου είδους πληροφορίες πρέπει να επεκτείνονται σε μελλοντικές εκδόσεις του πίνακα.

3.3.2. Άλλες ειδικές δράσεις που αυξάνουν τη διαφάνεια

Σύμφωνα με το άρθρο 35 του κανονισμού (ΕΟΚ) αριθ. 2847/93, η Επιτροπή πρέπει να καταρτίσει μία νέα έκθεση αξιολόγησης σχετικά με τον έλεγχο και την εφαρμογή των κανόνων της Κοινής Αλιευτικής Πολιτικής για την περίοδο από το έως το 2002. Η έκθεση αυτή θα παρουσιαστεί στις αρχές του 2004. Θα διατίθεται επίσης μέσω του πίνακα επιδόσεων στον τομέα της συμμόρφωσης.

Η έκθεση αυτή θα παρουσιάζει ιδίως τις παρατηρήσεις της Επιτροπής σχετικά με τα εθνικά συστήματα ελέγχου καθώς και την αξιολόγησή της για την εφαρμογή των κανόνων της Κοινής Αλιευτικής Πολιτικής από κάθε κράτος μέλος. Κατά συνέπεια, η έκθεση αυτή συμπληρώνει και επεξηγεί περαιτέρω τις πληροφορίες που περιέχονται στον πίνακα επιδόσεων.

Σε ειδική βάση, η Επιτροπή θα παρέχει, στην έκταση που είναι δυνατόν, πρόσθετες πληροφορίες σε παράγοντες του κλάδου κατά τη διάρκεια των περιοδικών συναντήσεων που θα συγκαλούνται από την Επιτροπή. Οι πληροφορίες αυτές θα αφορούν την εκμετάλλευση των σχετικών αποθεμάτων στις αντίστοιχες περιοχές.

3.4. Μέτρα ελέγχου και εφαρμογής

3.4.1. Προτεραιότητες επιθεώρησης της Επιτροπής

Ο στόχος της αποτελεσματικής εφαρμογής των κανόνων της Κοινής Αλιευτικής Πολιτικής από τα κράτη μέλη μπορεί να επιτευχθεί ευκολότερα όταν όλα τα κράτη μέλη και η Επιτροπή τηρούν τις ίδιες προτεραιότητες. Η Επιτροπή προτίθεται να ακολουθήσει μία ενεργητική προσέγγιση ενθαρρύνοντας τον κλάδο της αλιείας που εκμεταλλεύεται τα εν λόγω αποθέματα, να στηρίξει τα μέτρα διατήρησης και ελέγχου που πρόκειται να θεσπιστούν. Θα εμπλακούν επίσης οι εθνικές αρχές στην επεξεργασία των μέτρων αυτών για τη διασφάλιση της δυνατότητας ελέγχου και εφαρμογής της νομοθεσίας.

Κατά πρώτο λόγο, απαιτείται η διασφάλιση της αποτελεσματικής εφαρμογής των κανόνων της Κοινής Αλιευτικής Πολιτικής που διέπουν τις αλιευτικές δραστηριότητες αποθεμάτων που βρίσκονται εκτός ασφαλών βιολογικών ορίων. Η Επιτροπή θα παρουσιάσει το 2003 σχέδια αποκατάστασης σχετικά με τα ακόλουθα αποθέματα :

* γάδος στις ζώνες ICES [12] IV, VI, IIIa (Βόρειος Θάλασσα, Δυτικά της Σκοτίας, Skagerrak)

[12] Διεθνές Συμβούλιο για την Εξερεύνησης της Θάλασσας (ICES).

* γάδος στις ζώνες ICES IIIa, VIIa, VIId (Kattegat, Θάλασσα Ιρλανδίας, Ανατολική Μάγχη)

* γάδος στις ζώνες ICES IIId (Βαλτική Θάλασσα)

* μερλούκιος - βόρειο απόθεμα στις ζώνες ICES IIIa, IV, V, VI, VII VIIIa, b, d, e (Βόρειος Θάλασσα, Δυτικά της Σκοτίας, Skagerrak, Μάγχη, Βόρειος Βισκαϊκός Κόλπος)

* μερλούκιος - νότιο απόθεμα στις ζώνες ICES VIIIc και IXa (Θάλασσα Κανταβρυχίας, Δυτική Ιβηρική Χερσόνησος)

* γλώσσα στις ζώνες ICES VIIe (Δυτική Μάγχη)

* γλώσσα στις ζώνες ICES VIIIab (Βισκαϊκός Κόλπος)

* μπακαλιάρος στις ζώνες ICES VIb (Rockall)

* καραβίδα στις ζώνες ICES VIIIc (Θάλασσα Κανταβρυχίας)

* καραβίδα στις ζώνες ICES IXa (Δυτική Ιβηρική Χερσόνησος)

Το Σχέδιο Συμμόρφωσης της Επιτροπής επικεντρώνεται εν πρώτοις στα αποθέματα αυτά, για τα οποία θα θεσπιστούν ειδικά προγράμματα παρακολούθησης [13]. Τα προγράμματα αυτά θα διέπουν τη συνεργασία μεταξύ των κρατών μελών και θα διασφαλίζουν την ενίσχυση του ελέγχου και της εφαρμογής κατά συντονισμένο τρόπο. Θα θεσπίζουν διαδικασίες ελέγχου για την επιθεώρηση, κοινές προτεραιότητες και θα προβλέπουν τους έλεγχους που πρέπει να πραγματοποιούνται από τους εθνικούς επιθεωρητές.

[13] COM (2003) 130 τελικό της 21.03.2003, σ. 9.

Η αποτελεσματική εφαρμογή των μέτρων διατήρησης, ελέγχου και εφαρμογής από τα κράτη μέλη για τα εν λόγω αποθέματα θεωρείται ως πρώτη προτεραιότητα για τους επιθεωρητές της Επιτροπής. Θα ασκηθούν σημαντικές προσπάθειες για την επίτευξη του ιδιαίτερου αυτού σκοπού. Θα εφαρμοστούν προκειμένου να επιτευχθεί ο στόχος αυτός οι θεσπισθείσες πρόσφατα διατάξεις της Κοινής Αλιευτικής Πολιτικής, όπως είναι οι μη συνοδευόμενες επιθεωρήσεις από επιθεωρητές της Επιτροπής, σύμφωνα με το άρθρο 27 του κανονισμού (EΚ) αριθ. 2371/2002.

Κατά δεύτερο λόγο, μεταξύ των άλλων τομέων προτεραιοτήτων για τους επιθεωρητές της Επιτροπής περιλαμβάνονται :

- ο έλεγχος εφαρμογής των περιορισμών της αλιευτικής προσπάθειας στις ζώνες ICES IV και VI.

- ο έλεγχος εφαρμογής των μέτρων ελέγχου από τα κράτη μέλη που εφαρμόζονται στις αλιευτικές δραστηριότητες για τον γάδο της Βαλτικής Θάλασσας.

- ο έλεγχος εφαρμογής των μέτρων διατήρησης και ελέγχου από τα κράτη μέλη που εφαρμόζονται σε αλιευτικές δραστηριότητες που αφορούν αλιεύματα άκρως μεταναστευτικών ειδών.

- ο έλεγχος εφαρμογής των απαιτήσεων ημερολογίου του σκάφους από τα κράτη μέλη στη Μεσόγειο.

- ο έλεγχος της αποτελεσματικότητας των μέτρων που λαμβάνονται από τα κράτη μέλη για τον έλεγχο της ισχύος των μηχανών.

Η Επιτροπή θα καταρτίσει εκθέσεις αξιολόγησης σχετικά με την εφαρμογή των νομικών απαιτήσεων εκ μέρους των κρατών μελών σε κάθε έναν από τους ανωτέρω τομείς. Τα συμπεράσματα που θα εξαχθούν από τους ελέγχους αυτούς θα συζητηθούν με τα κράτη μέλη στο προαναφερόμενο πλαίσιο.

Κατά τρίτο λόγο, η Κοινότητα θα συνεργαστεί επίσης με τρίτες χώρες, ιδίως στο πλαίσιο Διμερών Αλιευτικών Συμφωνιών, Συστημάτων Ελέγχου και Εφαρμογής Περιφερειακών Οργανώσεων Αλιείας καθώς και στο πλαίσιο του Διεθνούς Σχεδίου Δράσης του FAO για την πρόληψη, παρεμπόδιση και εξάλειψη της παράνομης αλιείας καθώς και της αλιείας που δεν αποτελεί αντικείμενο εκθέσεων και ρυθμίσεων (IUU). Ο έλεγχος των εκφορτώσεων από σκάφη IUU απαιτεί ιδίως συντονισμένη δράση σε κοινοτικό επίπεδο.

Τέλος, η Επιτροπή θα διευκολύνει την έγκαιρη εφαρμογή νέων απαιτήσεων που θεσπίστηκαν από το Συμβούλιο το 2002, όπως είναι επί παραδείγματι η επέκταση του ΣΠΣ σε μικρότερα σκάφη, καθώς και την κατάρτιση πιλοτικών σχεδίων σχετικά με την τηλεανίχνευση και τα ηλεκτρονικά ημερολόγια των σκαφών. Όσον αφορά το ΣΠΣ, μετά την επέκτασή τους σε μικρότερα σκάφη και υπό το φως της εμπειρίας που αποκτήθηκε από το 1998, η Επιτροπή θα προτείνει επίσης την ενίσχυση των διατάξεων εφαρμογής, μεταβάλλοντας τη μορφή της αναφοράς του στίγματος, αυξάνοντας τη συχνότητα υποβολής εκθέσεων και εισάγοντας αυστηρότερους κανόνες στην περίπτωση τεχνικής βλάβης ή μη λειτουργίας των δορυφορικών συσκευών εντοπισμού.

3.4.2. Διοικητικές έρευνες

Κατά την άποψη της Επιτροπής, εκφορτώθηκαν πολύ σημαντικές ποσότητες γάδου και μερλούκιου στα κράτη μέλη χωρίς να αποτελέσουν αντικείμενο αναφοράς. Ως εκ τούτου, η Επιτροπή θα ζητήσει απ´όλα τα σχετικά κράτη μέλη να κινήσουν διοικητική έρευνα βάσει του άρθρου 30 του κανονισμού (ΕΟΚ) αριθ. 2847/93 όσον αφορά την αξιοπιστία των δεδομένων αλιευμάτων και να ερευνήσουν οποιεσδήποτε εν δυνάμει περιπτώσεις παράνομων εκφορτώσεων γάδου και μερλούκιου. Είναι αδιανόητο το πώς μεγάλες ποσότητες γάδου και μερλούκιου μπορούν να εκφορτώνονται στα κράτη μέλη χωρίς να γίνονται καθόλου αντιληπτές. Όλες οι πηγές πληροφοριών, συμπεριλαμβανομένων των εμπορικών και φορολογικών δεδομένων, θα πρέπει να χρησιμοποιούνται για την επαλήθευση των πραγματικών ποσοτήτων γάδου και μερλούκιου που εκφορτώθηκαν.

3.4.3. Μεταβίβαση καθηκόντων σε κράτη μέλη

Στο πλαίσιο Περιφερειακών Οργανώσεων Αλιείας (ΠΟΑ), όπως είναι ο NAFO και η NEAFC, η Κοινότητα απαιτείται να διασφαλίσει την επιθεώρηση και εποπτεία στην ζώνη διακανονισμού εάν ο αριθμός των κοινοτικών αλιευτικών σκαφών υπερβεί έναν ορισμένο αριθμό. Σύμφωνα με τα άρθρα 23 παράγραφοι 1 και 2 και 24 του κανονισμού (ΕΚ) αριθ. 2371/2002, τα κράτη μέλη σημαίας πρέπει να τηρούν την υποχρέωση αυτή.

Δεδομένου ότι οι επιθεωρητές της Επιτροπής ασχολούνται σε μεγάλο βαθμό με τα καθήκοντα αυτά, το γεγονός αυτό έχει ως αποτέλεσμα να αντιμετωπίζουν προβλήματα στην ικανοποίηση των προτεραιοτήτων που περιγράφονται ανωτέρω. Κατά συνέπεια, και σύμφωνα με τις διατάξεις του άρθρου 23 παράγραφοι 1 και 2 του κανονισμού (ΕΚ) αριθ. 2371/2002, η Επιτροπή θα μεταβιβάσει ορισμένα καθήκοντα, τα οποία εκτελεί επί του παρόντος, στα κράτη μέλη. Μεταξύ αυτών περιλαμβάνονται ιδίως η επιθεώρηση αλιευτικών δραστηριοτήτων στη ζώνη διακανονισμού του NAFO από τα ενδιαφερόμενα κράτη μέλη σημαίας. Βάσει του άρθρου 23 παράγραφος 2, τα κράτη μέλη θα είναι επίσης υπεύθυνα για την τοποθέτηση παρατηρητών επί των αλιευτικών σκαφών.

3.4.4. Δράση στον τομέα της εφαρμογής

Βάσει του άρθρου 25 του κανονισμού (ΕΚ) αριθ. 2371/2002, τα κράτη μέλη έχουν την υποχρέωση να κινούν διαδικασίες οι οποίες έχουν τη δυνατότητα να αποστερούν αποτελεσματικά από τους παραβάτες οποιοδήποτε οικονομικό όφελος που αποκτήθηκε από την παράβαση και να δρουν επίσης αποτρεπτικά στο μέλλον.

Η Επιτροπή θα χρησιμοποιήσει τα μέσα που διαθέτει αυτή στο πλαίσιο των κανόνων της Κοινής Αλιευτικής Πολιτικής προκειμένου να διασφαλίσει τη συμμόρφωση από τα κράτη μέλη. Μεταξύ των κανόνων αυτών, περιλαμβάνεται η αναστολή της χρηματοδοτικής συνδρομής, προληπτικά μέτρα, μειώσεις μελλοντικών αλιευτικών δυνατοτήτων, καθώς επίσης και αυξημένες εξουσίες στους επιθεωρητές της Επιτροπής που θα χρησιμοποιηθούν κατάλληλα για τη βελτίωση του επιπέδου συμμόρφωσης.

Αναφορικά με τα προληπτικά μέτρα, σε πρώτη φάση η Επιτροπή προτίθεται να χρησιμοποιήσει το μέσο αυτό κυρίως σε σχέση με τα "μαύρα ψάρια" [14] όσον αφορά ευαίσθητα αποθέματα, όπως είναι ο γάδος και ο μερλούκιος.

[14] Η έκφραση "μαύρα ψάρια" αναφέρεται σε εκφορτώσεις ψαριών που αλιεύονται πέραν των καθορισμένων ποσοστώσεων. Τα ψάρια αυτά είτε δεν δηλώνονται καθόλου είτε δηλώνονται ως εκφορτώσεις από ένα απόθεμα ή/και μία γεωγραφική περιοχή από την οποία δεν προέρχονται.

Σχετικά με τις παραβάσεις, η Επιτροπή θα επιδιώξει να ακολουθήσει μία επιλεκτική προσέγγιση για τη χρήση των διαδικασιών που κινούνται κατά των κρατών μελών, επιμένοντας στις αδυναμίες των εθνικών συστημάτων ελέγχου και εφαρμογής που επηρεάζουν ουσιαστικά την αποτελεσματικότητα των συστημάτων αυτών και θέτουν σε κίνδυνο την συμμόρφωση προς τους κανόνες που εφαρμόζονται για τη διατήρηση, διαχείριση και βιώσιμη εκμετάλλευση των αλιευτικών πόρων.

4. ΣΥΜΠΕΡΑΣΜΑ

Για τους ανωτέρω λόγους και προκειμένου να διασφαλιστεί η συμμόρφωση προς τους κανόνες της Κοινής Αλιευτικής Πολιτικής, η Επιτροπή προτίθεται να ενεργήσει σύμφωνα με τις ακόλουθες κατευθυντήριες γραμμές :

* διευκόλυνση της συμμόρφωσης με την αύξηση της ενεργού στήριξής της σε κράτη μέλη και με τη διασφάλιση του συντονισμού μεταξύ αυτών, όπως αναφέρεται ανωτέρω στο τμήμα 3.2.

* αύξηση της διαφάνειας σχετικά με το επίπεδο συμμόρφωσης προς τους κανόνες της Κοινής Αλιευτικής Πολιτικής εκ μέρους των κρατών μελών μέσω ενός Πίνακα Επιδόσεων στον τομέα της συμμόρφωσης, ο οποίος διατίθεται στο κοινό μέσω της ιστοσελίδας της Επιτροπής, καθώς επίσης και μέσω ορισμένων άλλων ειδικών δράσεων που περιγράφονται στο τμήμα 3.3.2.

* αναγνώριση προτεραιότητας από την Επιτροπή σε επιθεωρήσεις σχετικά με την εφαρμογή των κανόνων της Κοινής Αλιευτικής Πολιτικής εκ μέρους των κρατών μελών, όπως περιγράφεται ανωτέρω στο τμήμα 3.4.1 και πλήρης χρήση των εξουσιών βάσει του άρθρου 27 του κανονισμού του Συμβουλίου (ΕΚ) αριθ. 2371/2002.

* αίτηση στα ενδιαφερόμενα κράτη μέλη να κινήσουν διοικητική έρευνα, βάσει του άρθρου 30 του κανονισμού (ΕΟΚ) αριθ. 2847/93, σχετικά με την αξιοπιστία επίσημων δεδομένων αλιευμάτων όσον αφορά τον γάδο και τον μερλούκιο.

* συγκέντρωση της χρήσης των εξουσιών της, βάσει του άρθρου 226 της συνθήκης και των άρθρων 16 παράγραφος 1, 23 παράγραφος 4 και 26 παράγραφος 3 του κανονισμού του Συμβουλίου (ΕΚ) αριθ. 2371/2002, σε περιπτώσεις μη συμμόρφωσης προς τους κανόνες της Κοινής Αλιευτικής Πολιτικής και σχετικά με ελλείψεις σε εθνικά συστήματα ελέγχου και εφαρμογής που υπονομεύουν την αποτελεσματικότητα των ισχυόντων μέτρων διατήρησης και ελέγχου. Θα δοθεί προτεραιότητα στον τομέα αυτό στα ευαίσθητα αποθέματα.

ΠΑΡΑΡΤΗΜΑ : ΠΙΝΑΚΑΣ ΕΠΙΔΟΣΕΩΝ ΣΥΜΜΟΡΦΩΣΗΣ ΣΤΟΝ ΤΟΜΕΑ ΤΗΣ ΚΟΙΝΗΣ ΑΛΙΕΥΤΙΚΗΣ ΠΟΛΙΤΙΚΉΣ

Η αποτελεσματικότητα της Κοινής Αλιευτικής Πολιτικής εξαρτάται από τη συμμόρφωση των διαφόρων παραγόντων του κλάδου προς τους κανόνες της εν λόγω πολιτικής. Τα κράτη μέλη είναι υπεύθυνα για τη διασφάλιση της ορθής εφαρμογής των κανόνων της εν λόγω πολιτικής στο έδαφός τους και σε ύδατα υπό τη δικαιοδοσία τους. Πρέπει επίσης να διασφαλίζουν τη συμμόρφωση όλων των σκαφών που φέρουν τη σημαία τους προς τους κανόνες αυτούς, οπουδήποτε και αν ασκούν δραστηριότητες. Για την διασφάλιση της ισότητας και ισοτιμίας του ελέγχου και της παρακολούθησης σε ολόκληρη την Κοινότητα, οι επιθεωρητές της Επιτροπής επιβλέπουν τις δραστηριότητες των εθνικών υπηρεσιών ελέγχου εφαρμογής της νομοθεσίας και υποβάλουν εκθέσεις στην Επιτροπή. Επιπροσθέτως, τα κράτη μέλη πρέπει να διαβιβάζουν πληροφορίες στην Επιτροπή σχετικά με τις διάφορες πτυχές των δραστηριοτήτων τους στον τομέα του ελέγχου εφαρμογής σε συγκεκριμένα χρονικά διαστήματα. Στο πλαίσιο της μεταρρύθμισης της Κοινής Αλιευτικής Πολιτικής, η οποία ενίσχυσε τον έλεγχο και την παρακολούθηση των αλιευτικών δραστηριοτήτων στην ΕΕ [15], η Επιτροπή έχει δεσμευθεί να αυξήσει τη διαφάνεια των πληροφοριών σχετικά με τη συμμόρφωση των κρατών μελών όσον αφορά τις υποχρεώσεις τους στον τομέα της εφαρμογής (βλ. Ανακοίνωση της 28ης Μαΐου 2002 [16] για το χρονοδιάγραμμα της μεταρρύθμισης της εν λόγω πολιτικής). Αυτός είναι ο λόγος για τον οποίο η Επιτροπή παρουσίασε ανακοίνωση σχετικά με τη συμμόρφωση προς τους κανόνες της Κοινής Αλιευτικής Πολιτικής [17] που περιλαμβάνει για πρώτη φορά πίνακα επιδόσεων ο οποίος θα επικαιροποιείται σε ετήσια βάση.

[15] Κανονισμός του Συμβουλίου (ΕΚ) αριθ. 2371/2002 της 20.12.2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής.

[16] Ανακοίνωση της Επιτροπής για τη μεταρρύθμιση της Κοινής Αλιευτικής Πολιτικής - Χάρτης πορείας (COM(2002) 181 τελικό της 28.5.2002).

[17] Ανακοίνωση της Επιτροπής, Συμμόρφωση προς τους κανόνες της Κοινής Αλιευτικής Πολιτικής - "Σχέδιο συμμόρφωσης και Πίνακας επιδόσεων στον τομέα της συμμόρφωσης".

Ο εν λόγω πίνακας επιδόσεων αντιπροσωπεύει μία σαφή και εύκολα προσβάσιμη πηγή πληροφοριών σχετικά με τη συμμόρφωση των κρατών μελών προς τις υποχρεώσεις τους βάσει της κοινοτικής νομοθεσίας που αφορά, μεταξύ άλλων, εκθέσεις για αλιεύματα που αλιεύονται από τους στόλους τους, την αλιευτική ικανότητα και αλιευτική προσπάθεια των στόλων αυτών καθώς και εθνικές δραστηριότητες παρακολούθησης και επιθεώρησης. Επιπροσθέτως, καθορίζει ιδίως τις διαδικασίες παραβάσεων που κινούνται από την Επιτροπή στο πλαίσιο του ρόλου της ως θεματοφύλακα των συνθηκών κατά των κρατών μελών τα οποία παρέλειψαν να συμμορφωθούν προς ορισμένους κανόνες της εν λόγω πολιτικής.

Ο πίνακας επιδόσεων επιδιώκει επίσης να χρησιμεύσει ως εργαλείο σύγκρισης των δεδομένων σχετικά με την εφαρμογή από τα κράτη μέλη των ισχυόντων κανόνων. Χρησιμοποιώντας έναν αριθμό βασικών δεικτών, παρουσιάζει συνοπτικά, το γενικό επίπεδο συμμόρφωσης προς τους κανόνες αυτούς. Ωστόσο, πρέπει να λαμβάνεται υπόψη ότι τα δεδομένα αυτά δεν δείχνουν την ποιότητα ή την αξιοπιστία των πληροφοριών που παρέχονται από τα κράτη μέλη, η οποία στηρίζεται σε ορισμένους τομείς σε δεδομένα που καταχωρήθηκαν σε ημερολόγια των σκαφών και άλλα έγγραφα τα οποία δεν αντανακλούν πάντοτε την πραγματικότητα. Το πρόβλημα αυτό επιδεινώνεται από αδυναμίες στη συλλογή και διαβίβαση των πληροφοριών από τα κράτη μέλη προς την Επιτροπή. Αυτό είναι ιδιαίτερα σημαντικό να λαμβάνεται υπόψη σε περιπτώσεις υπέρβασης των ποσοστώσεων, επί παραδείγματι, όταν η ακριβής και έγκαιρη υποβολή εκθέσεων για τα αλιεύματα από ορισμένα κράτη μέλη μπορεί να τα κάνει να φαίνονται σε χειρότερη θέση από άλλα των οποίων η καθυστέρηση υποβολής μπορεί να κρύβει χειρότερες περιπτώσεις υπεραλίευσης.

Η μεταρρύθμιση της Κοινής Αλιευτικής Πολιτικής θα βοηθήσει την Επιτροπή και τα κράτη μέλη να αντιμετωπίσουν αυτές και άλλες αδυναμίες στον τομέα της εφαρμογής, του ελέγχου και της παρακολούθησης της εν λόγω πολιτικής. Μεταξύ των ενδεχόμενων μέτρων κατά των κρατών μελών περιλαμβάνεται η λήψη προληπτικών μέτρων, η αναστολή της χρηματοδοτικής συνδρομής και μειώσεις μελλοντικών αλιευτικών δυνατοτήτων. Η μεταρρύθμιση προβλέπει επίσης αυξημένες εξουσίες για τους επιθεωρητές της Επιτροπής.

ΠΙΝΑΚΑΣ ΠΕΡΙΕΧΟΜΕΝΩΝ

Ο πίνακας επιδόσεων στον τομέα της συμμόρφωσης προς τους κανόνες της Κοινής Αλιευτικής Πολιτικής καλύπτει τους κάτωθι τομείς :

1. Διαχείριση των αλιευτικών πόρων

* Διαβίβαση αλιευτικών δεδομένων

* Υπεραλίευση

* Εκθέσεις για την αλιευτική προσπάθεια

2. Διαχείριση του στόλου

* Κοινοτικών μητρώο αλιευτικών σκαφών : ποιότητα πληροφοριών

* Ανακαταμέτρηση χωρητικότητας αλιευτικών σκαφών

* Πληροφορίες που απαιτούνται στις άδειες αλιείας

* Τήρηση των υποχρεώσεων και στόχων του τετάρτου Πολυετούς Προγράμματος Προσανατολισμού (ΠΠΠ IV)

3. Διαρθρωτική πολιτική

* Εκθέσεις προόδου για προγράμματα στο πλαίσιο του Χρηματοδοτικού Μέσου Προσανατολισμού της Αλιείας (ΧΜΠΑ)

4. Επαλήθευση εθνικών ρυθμίσεων παρακολούθησης/ελέγχου και διαδικασιών παραβάσεων

* Επιθεωρήσεις

* Σοβαρές παραβάσεις των κανόνων της Κοινής Αλιευτικής Πολιτικής

* Διαδικασίες παράβασης

Για κάθε ένα από τα ανωτέρω κεφάλαια, ο πίνακας επιδόσεων περιέχει στοιχεία της νομικής βάσεως στην οποία στηρίζονται οι υποχρεώσεις των κρατών μελών, όσον αφορά τη φύση τους και προθεσμίες καθώς και πληροφορίες σχετικά με την τήρηση κάθε μία από τις υποχρεώσεις αυτές εκ μέρους των κρατών μελών.

Περιέχει επίσης στοιχεία αναφορικά με τις ενέργειες που προέβη η Ευρωπαϊκή Επιτροπή, κατά πρώτο λόγο, στο πλαίσιο των εξουσιών της για τον έλεγχο της παρακολούθησης των αλιευτικών δραστηριοτήτων από τις αρμόδιες εθνικές αρχές και, κατά δεύτερο λόγο, στο πλαίσιο του ρόλου της ως θεματοφύλακα της τήρησης του κοινοτικού δικαίου.

Αυτή είναι μια πρώτη δέσμη πληροφοριών η οποία θα επεκταθεί σε μελλοντικές εκδόσεις. Ο πίνακας επιδόσεων θα επικαιροποιείται κάθε έτος.

Συντμήσεις που χρησιμοποιούνται στους πίνακες :

A = Αυστρία

B = Βέλγιο

D = Γερμανία

DK = Δανία

E = Ισπανία

EL = Ελλάδα

F = Γαλλία

FIN = Φινλανδία

I = Ιταλία

IRL = Ιρλανδία

NL = Κάτω Χώρες

P = Πορτογαλία

S = Σουηδία

UK = Ηνωμένο Βασίλειο

1. ΔΙΑΧΕΙΡΙΣΗ ΤΩΝ ΑΛΙΕΥΤΙΚΩΝ ΠΟΡΩΝ

1.1 Υποβολή εκθέσεων αλιευτικών δεδομένων

Ένας αριθμός αλιευτικών αποθεμάτων παρουσιάζει μείωση εδώ και μερικά έτη. Ο βασικός λόγος γι´αυτό είναι η υπεραλίευση των αλιευτικών πόρων κυρίως λόγω της έλλειψης ισορροπίας που υπάρχει μεταξύ της αλιευτικής προσπάθειας του κοινοτικού στόλου και της ποσότητας των ψαριών που διατίθενται για αλίευση. Όρια για τις αλιευτικές δυνατότητες καθορίζονται για τα περισσότερα αποθέματα τα οποία αλιεύει ο κοινοτικός στόλος στο Βόρειο Ατλαντικό και στη Βαλτική Θάλασσα και για λίγα αποθέματα στη Μεσόγειο Θάλασσα. Αλιευτικές δυνατότητες (ή συνολικά επιτρεπόμενα αλιεύματα - TAC) στα κοινοτικά ύδατα καθορίζονται ετησίως από το Συμβούλιο Υπουργών Αλιείας και διατίθενται ως ποσοστώσεις στα διάφορα κράτη μέλη.

Έχουν επίσης επιβληθεί όρια για τα αλιεύματα σε ύδατα τρίτων χωρών, κυρίως στο πλαίσιο διμερών αλιευτικών συμφωνιών που συνάφθηκαν μεταξύ της Ευρωπαϊκής Ένωσης και των σχετικών χωρών καθώς και σε διεθνή ύδατα που καλύπτονται από περιφερειακές οργανώσεις αλιείας, οι οποίες θεσπίζουν μέτρα για την αλιεία σε περιοχές που υπάγονται στην αρμοδιότητά τους.

Για τη διευκόλυνση της παρακολούθησης των αλιευτικών πόρων που εκφορτώνονται στα κράτη μέλη, έχει θεσπιστεί μία σειρά υποχρεώσεων που καλύπτουν τη δήλωση των εκφορτώσεων βάσει του κοινοτικού δικαίου [18]. Όλα τα κράτη μέλη απαιτείται να υποβάλουν κατά τακτικά διαστήματα στην Επιτροπή εκθέσεις για τις ποσότητες που εκφορτώθηκαν στο έδαφός τους. Η συχνότητα των εκθέσεων εξαρτάται από τη φύση των σχετικών δεδομένων. Οι πληροφορίες που παρέχονται με τις εκθέσεις αυτές μπορούν να αντιπαραβάλλονται με τις εκθέσεις για τα αλιεύματα προκειμένου να υπάρξει καλύτερη παρακολούθηση των αλιευτικών δραστηριοτήτων για ορισμένα αποθέματα.

[18] Κανονισμός του Συμβουλίου (ΕΟΚ) αριθ. 2847/93, άρθρο 15 παράγραφοι 1 και 4 και άρθρο 18 και κανονισμός του Συμβουλίου 2371/2002, άρθρο 22.

Εκθέσεις που πρέπει να υποβάλλονται κάθε μήνα

Έκθεση A : ποσότητες κάθε αποθέματος που καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία του.

Έκθεση B : ποσότητες κάθε αποθέματος που καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους.

Εκθέσεις που πρέπει να υποβάλλονται ανά τρίμηνο

Έκθεση Γ : ποσότητες κάθε αποθέματος που δεν καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία του.

Έκθεση Δ : ποσότητες κάθε αποθέματος που δεν καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους.

Έκθεση E : ποσότητες κάθε είδους που αλιεύθηκαν σε ύδατα τρίτων χωρών ή στην ανοικτή θάλασσα, που εκφορτώθηκαν σε ένα κράτος μέλος από σκάφη που φέρουν τη σημαία του.

Έκθεση ΣΤ : ποσότητες κάθε είδους που αλιεύθηκαν σε ύδατα τρίτων χωρών ή στην ανοικτή θάλασσα, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους.

Ο Πίνακας 1 περιέχει πληροφορίες σχετικά με τη συμμόρφωση, εκ μέρους των διαφόρων κρατών μελών, των προβλεπόμενων προθεσμιών για την υποβολή δεδομένων αλιευμάτων.

Πίνακας 1. Διαβίβαση αλιευτικών δεδομένων το 2002

>ΘΕΣΗ ΠIΝΑΚΑ>

Τήρηση προθεσμιών

Μικρή καθυστέρηση

Μη τακική υποβολή έκθεσης

Σημαντική καθυστέρηση

Μη υποβολή έκθεσης

Έκθεση A : ποσότητες κάθε αποθέματος που καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία του

Έκθεση B : ποσότητες κάθε αποθέματος που καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους

Έκθεση Γ : ποσότητες κάθε αποθέματος που δεν καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία του

Έκθεση Δ : ποσότητες κάθε αποθέματος που δεν καλύπτονται από TAC ή/και ποσοστώσεις, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους

Έκθεση E : ποσότητες κάθε είδους που αλιεύθηκαν σε ύδατα τρίτων χωρών ή στην ανοικτή θάλασσα, που εκφορτώθηκαν σε ένα κράτος μέλος από σκάφη που φέρουν τη σημαία του

Έκθεση ΣΤ : ποσότητες κάθε είδους που αλιεύθηκαν σε ύδατα τρίτων χωρών ή στην ανοικτή θάλασσα, που εκφορτώθηκαν σε ένα κράτος μέλος από σκάφη που φέρουν τη σημαία ενός άλλου κράτους μέλους

Η Ισπανία και οι Κάτω Χώρες διαβίβασαν τις εκθέσεις A και B με μικρή καθυστέρηση. Η Ιρλανδία παρέλειψε να υποβάλει εκθέσεις Α κατά τους πρώτους 3 μήνες του 2002 και διαβίβασε εκθέσεις σε μη τακτά διαστήματα κατά τη διάρκεια του υπολοίπου έτους. Επί παραδείγματι, οι εκθέσεις του B για την περίοδο από τον Ιανουάριο έως τον Οκτώβριο 2002 διαβιβάστηκαν μόνο τον Δεκέμβριο 2002.

Αναφορικά με τις εκθέσεις Γ και Δ, μόνο η Γερμανία και η Δανία τήρησαν πλήρως τις νομικές απαιτήσεις, ενώ η Ισπανία, η Ελλάδα, η Ιταλία, η Ιρλανδία και το ΗΒ παρέλειψαν να διαβιβάσουν οποιαδήποτε από τις εκθέσεις αυτές για το έτος 2002. Tα υπόλοιπα κράτη μέλη (Βέλγιο, Γαλλία, Φινλανδία, Κάτω Χώρες, Πορτογαλία και Σουηδία) διαβίβασαν μόνο μερικές από τις τριμηνιαίες εκθέσεις σε μη τακτική βάση.

Ένα χαμηλότερο επίπεδο συμμόρφωσης εμφανίζεται σε σχέση με τις εκθέσεις E και ΣΤ. Πράγματι, μόνο η Γερμανία και η Ελλάδα διαβίβασαν τις εκθέσεις E πλήρεις και εντός των προθεσμιών. Κανένα κράτος μέλος δεν τήρησε πλήρως τις υποχρεώσεις του σχετικά με τις εκθέσεις ΣΤ. Οι μόνες εκθέσεις ΣΤ που λήφθηκαν, προέρχονται από τη Δανία, η οποία διαβίβασε πληροφορίες για τρία τρίμηνα του έτους, και από τις Κάτω Χώρες και τη Σουηδία, οι οποίες διαβίβασαν μία και μόνο έκθεση ΣΤ η κάθε μία απ´αυτές.

Βλ. επίσης το συνημμένο Πίνακα για στοιχεία σχετικά με τις ημερομηνίες διαβίβασης των εκθέσεων από τα κράτη μέλη.

1.2 Εξάντληση των ποσοστώσεων που έχουν διατεθεί σε ορισμένα κράτη μέλη

Σε ορισμένες περιπτώσεις, οι στόλοι των κρατών μελών εξαντλούν τις ποσοστώσεις που τους έχουν διατεθεί για αποθέματα ή ομάδες αποθεμάτων πριν το τέλος του έτους για το οποίο έχουν καθοριστεί. Το κοινοτικό δίκαιο [19] προβλέπει ότι από την ημερομηνία κατά την οποία ένα κράτος μέλος παρατηρήσει ότι τα αλιεύματα ενός αποθέματος ή ομάδας αποθεμάτων θεωρούνται ότι έχουν εξαντλήσει τις ποσοστώσεις που του έχουν διατεθεί για τα εν λόγω αποθέματα, πρέπει να απαγορεύσει προσωρινά την αλιεία του εν λόγω αποθέματος ή της ομάδας αποθεμάτων, να απαγορεύσει τη διατήρηση επί του σκάφους, τη μεταφόρτωση και την εκφόρτωση ψαριών που αλιεύονται μετά την ημερομηνία αυτή και να ορίσει μία ημερομηνία μέχρι την οποία επιτρέπεται η μεταφόρτωση και η εκφόρτωση.

[19] Κανονισμός του Συμβουλίου (ΕΟΚ) αριθ. 2847/93, άρθρο 21.

Ειδοποιώντας την Επιτροπή σε πραγματικό χρόνο σχετικά με την εξάντληση των ποσοστώσεων που τους έχουν διατεθεί, τα κράτη μέλη συμβάλλουν στην κατάλληλη διαχείριση των αλιευτικών δυνατοτήτων και, κατά συνέπεια, στην αποτελεσματική διατήρηση των πόρων. Η παράλειψη συμμόρφωσης στον τομέα αυτό πιθανόν να οδηγήσει σε υπεραλίευση ενός αποθέματος και να αυξήσει τον κίνδυνο εξάντλησής του.

Είναι σημαντικό να σημειωθεί ότι το κοινοτικό δίκαιο [20] προβλέπει επίσης, υπό ορισμένους όρους, κατάλληλη ετήσια ευελιξία στη διαχείριση των TAC και των ποσοστώσεων. Τα κράτη μέλη μπορούν, επί παραδείγματι, να ζητήσουν τη μεταφορά ποσοστού μέχρι 10% της ποσόστωσής τους για ένα ορισμένο απόθεμα στο επόμενο έτος. Στην περίπτωση αυτή, οι σχετικές ποσότητες προστίθενται στις ποσοστώσεις του επόμενου έτους. Στην περίπτωση υπεραλίευσης, η Επιτροπή μπορεί να επιβάλει κατάλληλες μειώσεις στις ποσοστώσεις του επόμενου έτους του κράτους μέλους που είναι υπεύθυνο για την υπεραλίευση.

[20] Κανονισμός του Συμβουλίου (ΕΚ) αριθ. 847/96.

Ο Πίνακας 2 δείχνει τον αριθμό των αποθεμάτων που καλύπτονται από TAC και ποσοστώσεις, για τα οποία τα κράτη μέλη δήλωσαν αλιεύματα το 2001 και το 2002, καθώς και τον αριθμό των υπερβάσεων που διαπιστώθηκαν από την Επιτροπή από τις δηλώσεις αλιευμάτων που διαβιβάσθηκαν από τα κράτη μέλη. Οι κανόνες για το "κλείσιμο" της αλιείας δεν τηρήθηκαν στις περιπτώσεις αυτές. Λεπτομέρειες των ποσοστώσεων, των οποίων σημειώθηκε υπέρβαση το 2001 και το 2002 σύμφωνα με τις δηλώσεις των κρατών μελών, παρουσιάζονται στους Πίνακες 3α και 3β. Tα δεδομένα αυτά λαμβάνουν υπόψη οποιεσδήποτε μεταφορές ή μειώσεις που επιβλήθηκαν σύμφωνα με τους κανόνες ευελιξίας που αναφέρονται ανωτέρω.

Τα δεδομένα που διαβιβάστηκαν από τα κράτη μέλη στηρίζονται σε δηλώσεις αλιευμάτων και εκφορτώσεων που διαβιβάσθηκαν από τους κυβερνήτες των σκαφών. Η Επιτροπή πιστεύει ότι πιθανόν να μην αντανακλούν σωστά την κατάσταση σε όλες τις περιπτώσεις. Επιστημονικές εκθέσεις ανέφεραν συχνά ότι η πιθανή υποβολή εσφαλμένων πληροφοριών, η υποβολή μειωμένων πληροφοριών ή η μη υποβολή πληροφοριών για τα αλιεύματα και τις εκφορτώσεις έχουν επιπτώσεις στις αξιολογήσεις των αποθεμάτων. Ως εκ τούτου, τέτοιου είδους παραβάσεις μπορούν να αυξήσουν τις υπερβάσεις των ποσοστώσεων που διαπιστώθηκαν από τις δηλώσεις των κρατών μελών ή να αποκρύπτουν τις υπερβάσεις άλλων αποθεμάτων. Οι αρχές επιθεώρησης και ελέγχου των κρατών μελών και η Επιτροπή λαμβάνουν και θα συνεχίσουν να λαμβάνουν μέτρα κατά των σχετικών παραβάσεων που διαπιστώνονται.

Η Επιτροπή μπορεί, για παράδειγμα, να κινήσει διαδικασίες παράβασης ή να επιβάλλει μειώσεις των μελλοντικών αλιευτικών δυνατοτήτων των κρατών μελών που υπερβαίνουν τις ποσοστώσεις τους. Προτεραιότητα για την κίνηση τέτοιου είδους διαδικασιών δίδεται σε περιπτώσεις που αφορούν τα περισσότερα ευαίσθητα είδη ή αποθέματα τα οποία υφίστανται μεγάλη υπεραλίευση. Το 67% των κινουμένων διαδικασιών παράβασης κατά κρατών μελών αφορούν περιπτώσεις υπεραλίευσης.

Πίνακας 2. Υπέρβαση ποσοστώσεων από κράτη μέλη το 2001 και το 2002

(βάσει των δεδομένων που αναφέρθηκαν από τα κράτη μέλη)

>ΘΕΣΗ ΠIΝΑΚΑ>

* Αριθ. αποθεμάτων που καλύπτονται από TAC και ποσοστώσεις, για τα οποία το κράτος μέλος δήλωσε αλιεύματα.

**Αριθ. υπερβάσεων

Πίνακας 3α. Υπεραλίευση ποσοστώσεων 2001

(με βάση τα δεδομένα που αναφέρθηκαν από τα κράτη μέλη)

* Κάντε "κλικ" στην ονομασία περιοχής προκειμένου να δείτε τον χάρτη των περιοχών αλιείας

>ΘΕΣΗ ΠIΝΑΚΑ>

Πίνακας 3β. Υπεραλίευση ποσοστώσεων το 2002

(με βάση τα δεδομένα που αναφέρθηκαν από τα κράτη μέλη)

* Κάντε "κλικ" στην ονομασία περιοχής προκειμένου να δείτε τον χάρτη των περιοχών αλιείας

>ΘΕΣΗ ΠIΝΑΚΑ>

1.3. Ετήσιες εκθέσεις για τη διαχείριση της αλιευτικής προσπάθειας σε ορισμένους τύπους αλιείας

Τα κράτη μέλη υποχρεούνται, βάσει του κοινοτικού δικαίου [21], να κοινοποιούν στην Επιτροπή την αλιευτική προσπάθεια των στόλων τους, (δηλ. το προϊόν της αλιευτικής ικανότητας των αλιευτικών σκαφών και των αλιευτικών δραστηριοτήτων τους), σε ορισμένες περιοχές αλιείας της Ευρωπαϊκής Ένωσης που θεωρούνται ότι απαιτούν ειδικά μέτρα διατήρησης των αλιευτικών πόρων. Η παράλειψη συμμόρφωσης προς τα ισχύοντα μέτρα πιθανόν να υπονομεύσει τη βιωσιμότητα της αλιείας στις εν λόγω περιοχές.

[21] Κανονισμός του Συμβουλίου (ΕΟΚ) αριθ. 2847/93, άρθρο 19, θ).

Τα δεδομένα του Πίνακα 4 αφορούν την τήρηση από τα κράτη μέλη των προθεσμιών που ορίζονται από το κοινοτικό δίκαιο για την υποβολή των πληροφοριών που αφορούν την αλιευτική προσπάθεια στην περιοχή που αναφέρεται γενικά ως "δυτικά ύδατα" [22], η οποία εκτείνεται από τον Βισκαϊκό Κόλπο έως τα ύδατα δυτικά και βορειοδυτικά της Ιρλανδίας και του ΗΒ, και στη Βαλτική Θάλασσα [23]. Τα κράτη μέλη, τα σκάφη των οποίων επιτρέπεται να αλιεύουν στις εν λόγω περιοχές, υποχρεούνται να υποβάλουν τις εν λόγω πληροφορίες :

[22] Κανονισμός του Συμβουλίου (ΕΟΚ) αριθ. 2847/93, άρθρο 19, θ), όπως τροποποιήθηκε.

[23] Κανονισμός του Συμβουλίου (ΕΟΚ) αριθ. 2847/93, άρθρο 19, θ), όπως τροποποιήθηκε.

- ανά τρίμηνο, για τα βενθοπελαγικά είδη (δηλ. τα ψάρια που ζουν κοντά στο βυθό της θάλασσας), καθώς επίσης και για το σολομό, τη θαλάσσια πέστροφα και τα ψάρια γλυκέων υδάτων της Βαλτικής Θάλασσας. Επιπροσθέτως, θα πρέπει να υποβάλλεται ετήσια έκθεση για την αλιευτική προσπάθεια που ασκείται κάθε μήνα.

- ανά τρίμηνο, για τα πελαγικά είδη (δηλ. τα ψάρια που ζουν σε μέσο βάθος ύδατος) τόσο για τη Βαλτική Θάλασσα όσο και για τα δυτικά ύδατα. και

- ανά μήνα, για τα βενθοπελαγικά είδη στα δυτικά ύδατα.

Πίνακας 4. Τήρηση από τα κράτη μέλη των προθεσμιών για την υποβολή των δεδομένων σχετικά με τη διαχείριση της αλιευτικής προσπάθειας το 2002

// Κοινοποίηση της αλιευτικής προσπάθειας το 2002

B //

D //

DK //

E //

EL //

F //

FIN //

I //

IRL //

NL //

P //

S //

UK //

Μη κοινοποίηση δεδομένων

Καθυστερημένη κοινοποίηση

Ελαφρώς καθυστερημένη κοινοποίηση

Μερική κοινοποίηση

Μη απαιτούμενη κοινοποίηση

Οι ανωτέρω πληροφορίες δείχνουν ότι τέσσερα κράτη μέλη (Γαλλία, Ιρλανδία, Κάτω Χώρες και Πορτογαλία) παρέλειψαν να διαβιβάσουν δεδομένα σχετικά με την αλιευτική προσπάθειά τους το 2002. Δύο κράτη μέλη (Γερμανία και ΗΒ) διαβίβασαν τα εν δεδομένα με μικρή καθυστέρηση και τρία άλλα (Δανία, Φινλανδία και Σουηδία) διαβίβασαν τις πληροφορίες καθυστερημένα. Η Ισπανία και το Βέλγιο διαβίβασαν μέρος μόνον αυτών των πληροφοριών.

Η παράλειψη συμμόρφωσης προς τις απαιτήσεις αυτές μπορεί να προκαλέσει την κίνηση διαδικασιών παράβασης από την Επιτροπή. Επί του παρόντος, εκκρεμούν οκτώ τέτοιες διαδικασίες για υποθέσεις που αφορούν την παράλειψη κοινοποίησης της αλιευτικής προσπάθειας ή δεδομένων αλιευμάτων.

2. ΔΙΑΧΕΙΡΙΣΗ ΤΟΥ ΣΤΟΛΟΥ

Η πλεονάζουσα αλιευτική ικανότητα, η οποία οδηγεί σε υπεραλίευση, θεωρείται γενικά ως μία από τις βασικές αιτίες για την εξάντληση των ιχθυαποθεμάτων. Η πλεονάζουσα αυτή αλιευτική ικανότητα δεν προκάλεσε μόνο ζημίες στους αλιευτικούς πόρους και στο θαλάσσιο περιβάλλον, αλλά κατέστησε επίσης τις αλιευτικές δραστηριότητες μη βιώσιμες οικονομικά και είχε ως αποτέλεσμα σημαντικές απώλειες θέσεων απασχόλησης κατά τα πρόσφατα έτη. Ένας από τους βασικούς στόχους της Κοινής Αλιευτικής Πολιτικής είναι η επίτευξη μιας μακροπρόθεσμης ισορροπίας μεταξύ της αλιευτικής ικανότητας του αλιευτικού στόλου της ΕΕ και των διαθέσιμων αλιευτικών πόρων.

Ενώ η αλιευτική ικανότητα (η οποία ορίζεται από την χωρητικότητα και την ισχύ μηχανών των σκαφών) μειώθηκε κάπως μέσω των Πολυετών Προγραμμάτων Προσανατολισμού (ΠΠΠ), οι πρόσφατοι στόχοι μείωσης στο πλαίσιο του ΠΠΠ IV δεν ήταν καθόλου φιλόδοξοι. Επιπροσθέτως, η αύξηση της αποτελεσματικότητας του στόλου και τα εξαντλούμενα αποθέματα σημαίνουν ότι ο στόλος είναι ακόμη υπερβολικά μεγάλος σε ορισμένα τμήματα του στόλου σε σύγκριση με τα αποθέματα τα οποία αλιεύει.

Η μεταρρύθμιση της Κοινής Αλιευτικής Πολιτικής καθιέρωσε ένα απλούστερο σύστημα για τον περιορισμό της αλιευτικής ικανότητας του κοινοτικού στόλου με στόχο την αντικατάσταση του προηγούμενου συστήματος των ΠΠΠ. Το νέο σύστημα, το οποίο αναθέτει μεγαλύτερες ευθύνες στα κράτη μέλη για την επίτευξη μιας καλύτερης ισορροπίας μεταξύ της αλιευτικής ικανότητας των στόλων τους και των διαθέσιμων πόρων, άρχισε να ισχύει την 1η Ιανουαρίου 2003 (βλ. επίσης ιστοσελίδες διαδικτύου σχετικά με τη μεταρρύθμιση της Κοινής Αλιευτικής Πολιτικής).

Ο πίνακας επιδόσεων για τη διαχείριση του στόλου παρουσιάζει τη συμμόρφωση των κρατών μελών προς τις νομικές υποχρεώσεις τους πριν την έναρξη ισχύος της μεταρρύθμισης της Κοινής Αλιευτικής Πολιτικής. Το παρόν κεφάλαιο διακρίνεται σε δύο μέρη :

* το πρώτο μέρος παρέχει μία ένδειξη της ποιότητας των στοιχείων που διαβιβάστηκαν στο Κοινοτικό Μητρώου του Στόλου από τα κράτη μέλη. Περιέχει επίσης πληροφορίες σχετικά με τη συμμόρφωση των κρατών μελών όσον αφορά την "επανακαταμέτρηση της χωρητικότητας των σκαφών" του στόλου και για τη συμμόρφωσή τους προς τον κανονισμό (ΕΚ) αριθ. 2090/98, όπως τροποποιήθηκε.

* Στο δεύτερο μέρος, παρουσιάζεται η συμμόρφωση προς έναν αριθμό πτυχών του τελευταίου Πολυετούς Προγράμματος Προσανατολισμού (ΠΠΠ IV). Μεταξύ αυτών, περιλαμβάνεται η συμμόρφωση προς τους στόχους του ΠΠΠ IV και προς τα ανώτατα επίπεδα αλιευτικής προσπάθειας, αφενός, και προς τις υποχρεώσεις που αφορούν τις δηλώσεις αλιευτικής προσπάθειας, αφετέρου.

2.1 Μητρώο του στόλου : Ποιότητα των πληροφοριών

2.1.1. Συμμόρφωση προς τις υποχρεώσεις κοινοποίησης δεδομένων για ορισμένα χαρακτηριστικά αλιευτικών σκαφών στο Κοινοτικό Μητρώο του Στόλου

Η κοινοτική νομοθεσία [24] προβλέπει ότι τα κράτη μέλη πρέπει να καταχωρούν τα αλιευτικά τους σκάφη στο Κοινοτικό Μητρώο του Στόλου. Ως εκ τούτου, το εν λόγω μητρώο πρέπει να αντανακλά, υπό την ευθύνη των κρατών μελών, την τρέχουσα κατάσταση των στόλων τους. Ο κανονισμός καθορίζει μία ελάχιστη σειρά χαρακτηριστικών ανά σκάφος που πρέπει να καταχωρούνται στο μητρώο αυτό.

[24] Κανονισμός (ΕΚ) αριθ. 2090/98, όπως τροποποιήθηκε.

Προκειμένου να ελέγχεται η ποιότητα των δεδομένων που κοινοποιούνται από τα κράτη μέλη, το πρόγραμμα του Κοινοτικού Μητρώου του Στόλου εντοπίζει αυτομάτως τα στοιχεία εκείνα των δηλώσεων που δεν είναι πλήρη ή είναι εσφαλμένα. Ως επί το πλείστον, τα σφάλματα αυτά αφορούν είτε στοιχεία ου λείπουν (π.χ. ηλικία, χωρητικότητα, τμήμα του στόλου, ισχύς μηχανών, μήκος σκάφους, ...) ή την καταχώρηση του σκάφους σε εσφαλμένο τμήμα του στόλου.

Πίνακας 5. Συμμόρφωση των κρατών μελών προς τις υποχρεώσεις υποβολής δεδομένων στο Μητρώο του Στόλου

Κράτος μέλος // Σχόλια σχετικά με ελλείποντα στοιχεία

B // Μη διαπίστωση σφαλμάτων στα δεδομένα που διαβιβάστηκαν στο Κοινοτικό Μητρώο του Στόλου

D // Για ορισμένα σκάφη : μη πλήρης επανακαταμέτρηση της χωρητικότητας. μη πλήρη στοιχεία σχετικά με τον πλοιοκτήτη και τον τόπο ναυπήγησης

DK // Για πολλά σκάφη : μη ένδειξη της ισχύος των μηχανών. ηλικία, εσφαλμένη καταχώρηση σε τμήμα του στόλου. μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης

E // Για ορισμένα σκάφη : μη ένδειξη των αλιευτικών εργαλείων, μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης

EL // Για πολλά σκάφη : μη ένδειξη της χωρητικότητας, εσφαλμένη καταχώρηση σε μητρώο του στόλου ή καθόλου καταχώρηση σε μητρώο του στόλου. μη πλήρη στοιχεία για τον πλοιοκτήτη και τον τόπο ναυπήγησης

F // Για ορισμένα σκάφη : μη ένδειξη των αλιευτικών εργαλείων, μη επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης

FIN // Για ορισμένα σκάφη : μη πλήρη στοιχεία για τον πλοιοκτήτη και τον τόπο ναυπήγησης

I // Για πολλά σκάφη : μη ένδειξη της ηλικίας, του κωδικού λιμένα, της ισχύος των μηχανών, των αλιευτικών εργαλείων, μη καταχώρηση σε τμήμα του στόλου, μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης. μη τακτική διαβίβαση δεδομένων

IRL // Πραγματοποιείται επί του παρόντος πλήρης επανεξέταση των δεδομένων δεδομένου ότι η ιρλανδική βάση δεδομένων υφίσταται επικαιροποίηση λόγω τηλεπικοινωνιακών προβλημάτων κατά τη διάρκεια του 2001-2002. για διάφορα σκάφη : μη πλήρης επανακαταμέτρηση της χωρητικότητας. μη πλήρη στοιχείο για τον πλοιοκτήτη και τον τόπο ναυπήγησης

NL // Για ορισμένα σκάφη : μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης

P // Για πολλά σκάφη : μη ένδειξη της ηλικίας, του μήκους ή των αλιευτικών εργαλείων, μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης. μη τακτική διαβίβαση δεδομένων

S // Για ορισμένα σκάφη : μη πλήρης επανακαταμέτρηση της χωρητικότητας

UK // Για πολλά σκάφη : μη ένδειξη της ηλικίας, του κωδικού λιμένα, της ισχύος μηχανών, των αλιευτικών εργαλείων, της χωρητικότητας, μη καταχώρηση ή εσφαλμένη καταχώρηση σε τμήμα του στόλου, μη πλήρης επανακαταμέτρηση της χωρητικότητας. μη πλήρη στοιχεία για τον πλοιοκτήτη και τον τόπο ναυπήγησης. μη τακτική διαβίβαση δεδομένων

Σύμφωνα με το Μητρώο του Στόλου στις 31 Mαρτίου 2003

Πλήρης ή σχεδόν πλήρης συμμόρφωση

Συμμόρφωση μεγαλύτερη από το μέσο όρο

Συμμόρφωση μικρότερη από το μέσο όρο

Πραγματοποιούνται τακτικά από την Επιτροπή ποιοτικοί έλεγχοι των δεδομένων που κοινοποιήθηκαν από τα κράτη μέλη στο Μητρώο του Στόλου. Όταν διαπιστώνονται σφάλματα ή ελλείποντα στοιχεία, η Επιτροπή ενημερώνει τα ενδιαφερόμενα κράτη μέλη, τα οποία υποχρεούνται να προβούν στις αναγκαίες προσαρμογές εντός 30 ημερών [25].

[25] Κανονισμός (ΕΚ) αριθ. 2090/98, άρθρο 4.

2.1.2. Συμμόρφωση με την υποχρέωση επανακαταμέτρησης της χωρητικότητας αλιευτικών σκαφών σε μονάδες GT αντί μονάδες ΚΟΧ

Σύμφωνα με τον κανονισμό του Συμβουλίου (EΚ) αριθ. 2930/86 και τους κανόνες εφαρμογής του (Απόφαση της Επιτροπής αριθ. 84/95) :

* η χωρητικότητα των σκαφών μήκους έως 15 m θα έπρεπε να καταμετρηθεί σε GT μέχρι την 31η Δεκεμβρίου 1998,

* η χωρητικότητα των σκαφών μήκους μεταξύ 15 m και 24 m πρέπει να επανακαταμετρηθεί σε μονάδες GT μέχρι την 31η Δεκεμβρίου 2003 (τουλάχιστον το 77% των σκαφών αυτών έπρεπε να είχε υποστεί επανακαταμέτρηση μέχρι την 31η Δεκεμβρίου 2001),

* η χωρητικότητα των σκαφών μήκους άνω των 24 m θα έπρεπε να καταμετρηθεί σε μονάδες GT μέχρι την 31η Δεκεμβρίου 1994.

Πίνακας 6. Ποσοστό των σκαφών που μετρήθηκαν σε μονάδες GT σύμφωνα με την κοινοτική νομοθεσία ανά κράτος μέλος

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 31 Mαρτίου 2003

Πλήρης τήρηση της προθεσμίας

Βαθμός τήρησης προσεχούς προθεσμίας

Μη τήρηση προθεσμίας, ή απίθανο να τηρηθεί προσεχής προθεσμία

Πίνακας 6a. Αριθ. σκαφών τα οποία δεν έχουν υποστεί ακόμη επανακαταμέτρηση σε μονάδες GT σύμφωνα με την κοινοτική νομοθεσία ανά κράτος μέλος

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 31 Μαρτίου 2003

Πίνακας 6β. Σύνολο GT για τα σκάφη εκείνα τα οποία έχουν υποστεί επανακαταμέτρηση και σύνολο ΚΟΧ για τα σκάφη εκείνα τα οποία δεν έχουν ακόμη υποστεί επανακαταμέτρηση

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 31 Μαρτίου 2003

2.1.3. Τήρηση της νομοθεσίας σχετικά με τις πληροφορίες που πρέπει να κοινοποιούνται από τα κράτη μέλη στο Κοινοτικό Μητρώο του Στόλου

Βάσει :

- του κανονισμού του Συμβουλίου (ΕΚ) αριθ. 3690/93 σχετικά με τις ελάχιστες πληροφορίες που απαιτούνται στις άδειες αλιείας, και

- του κανονισμού της Επιτροπής (ΕΚ) αριθ. 2090/98 όπως τροποποιήθηκε.

Η Επιτροπή θέσπισε κανόνες [26], βάσει των οποίων απαιτείται από όλα τα κράτη μέλη να κοινοποιήσουν πριν 1η Ιανουαρίου 2003 την επωνυμία και τη διεύθυνση του πράκτορα του σκάφους για σκάφη των οποίων το ολικό μήκος ανέρχεται σε 15 μέτρα ή περισσότερο, ή των οποίων το μήκος μεταξύ των καθέτων ανέρχεται σε 12 μέτρα ή περισσότερο. Για σκάφη ολικού μήκους 27 μέτρων ή περισσότερο, ή μήκους μεταξύ των καθέτων 25 μέτρων ή περισσότερο, πρέπει να παρέχονται πληροφορίες επίσης για τον πλοιοκτήτη και τον τόπο ναυπήγησης.

[26] Κανονισμός (ΕΚ) αριθ. 839/2002.

Πίνακας 7. Ποσοστό σκαφών για τα οποία κοινοποιήθηκαν πληροφορίες σχετικά με την επωνυμία ή και τη διεύθυνση του πράκτορα, του πλοιοκτήτη ή τον τόπο ναυπήγησης

>ΘΕΣΗ ΠIΝΑΚΑ>

Πλήρης συμμόρφωση

Συμμόρφωση μεγαλύτερη από το μέσο όρο

Συμμόρφωση μικρότερη από το μέσο όρο

Πίνακας 7a. Αριθμός σκαφών ανά κράτος μέλος για τα οποία δεν κοινοποιήθηκαν πληροφορίες σχετικά με την επωνυμία και τη διεύθυνση του πράκτορα, του πλοιοκτήτη ή τον τόπο ναυπήγησης σε σχέση με τον συνολικό αριθμό σκαφών για την εν λόγω κατηγορία μήκους

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 31 Μαρτίου 2003.

2.2. Πολυετές Πρόγραμμα Προσανατολισμού : Τήρηση των υποχρεώσεων και στόχων των ΠΠΠ IV

Τα ΠΠΠ (Πολυετή Προγράμματα Προσανατολισμού) είχαν ως στόχο την αναδιάρθρωση των αλιευτικών στόλων των κρατών μελών θέτοντας στόχους μείωσης της αλιευτικής ικανότητας ή, σε ορισμένες περιπτώσεις, στόχους μείωσης της δραστηριότητας, με στόχο την ευθυγράμμιση της αλιευτικής προσπάθειας προς τους διαθέσιμους πόρους. Τα ΠΠΠ IV, τα οποία εγκρίθηκαν τον Δεκέμβριο του 1997 [27], καθόρισαν στόχους μείωσης για την περίοδο 1997-2001. Η περίοδος αυτή παρατάθηκε με την απόφαση της Επιτροπής [28] κατά ένα έτος μέχρι τα τέλη του 2002.

[27] 97/413/ΕΚ: Απόφαση της Επιτροπής της 26ης Ιουνίου 1997.

[28] 2002/70/ΕΚ: Απόφαση της Επιτροπής της 28ης Ιανουαρίου 2002.

2.2.1. Τήρηση των στόχων όσον αφορά την αλιευτική ικανότητα

Οι Πίνακες 8 και 9 κατωτέρω παρέχουν μία ένδειξη της τήρησης των στόχων των ΠΠΠ IV που καθορίστηκαν ανά κράτος μέλος όσον αφορά την αλιευτική ικανότητα (ισχύς μηχανών σε kW) και την αλιευτική προσπάθεια (kW x ημέρες στη θάλασσα). Λόγω της πραγματοποίησης της επανακαταμέτρησης της χωρητικότητας, η οποία πρόκειται να συμπληρωθεί μέχρι το τέλος του 2003, η τήρηση των στόχων χωρητικότητας παρουσιάζει ακόμη έναν ορισμένο βαθμό αβεβαιότητας. Ως εκ τούτου, ο κάτωθι Πίνακας παρουσιάζει αποτελέσματα μόνο σε kW.

Πίνακας 8. Τήρηση των στόχων ΠΠΠ IV από απόψεως ισχύος μηχανών (kW) κατά την περίοδο 1997 - 2002

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 21 Φεβρουαρίου 2003

Πλήρης συμμόρφωση = επίτευξη συνολικών στόχων και στόχων όσον αφορά τμήματα του στόλου

Μερική συμμόρφωση = μη επίτευξη στόχων όσον αφορά τμήματα του στόλου

Μη επίτευξη των στόχων που αφορούν τμήματα του στόλου ή των συνολικών στόχων

2.2.2. Τήρηση των ανώτατων ορίων αλιευτικής προσπάθειας των ΠΠΠ IV

Ένας αριθμός κρατών μελών (Γερμανία, ΗΒ, Γαλλία, Ιρλανδία, Κάτω Χώρες και Σουηδία) επέλεξαν να θέσουν στόχους από απόψεως αλιευτικής προσπάθειας για ορισμένα τμήματα του στόλου τους αντί στόχους από απόψεως ισχύος μηχανών και χωρητικότητας. Η αλιευτική προσπάθεια ορίζεται ως το γινόμενο της αλιευτικής δυνατότητας, τόσο από απόψεως χωρητικότητας όσο και ισχύος μηχανών, επί τη δραστηριότητα (ημέρες του πλοίου στη θάλασσα).

Πίνακας 9. Τήρηση των στόχων ΠΠΠ IV από απόψεως αλιευτικής προσπάθειας (kW x ημέρες) για το 2000 και το 2001.

(Ισχύει μόνο για κράτη μέλη τα οποία είχαν θέσει τέτοιους στόχους)

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 21 Φεβρουαρίου 2003

Περισσότερες πληροφορίες σχετικά με τα δεδομένα αυτά διατίθενται στην :

* ετήσια έκθεση της Επιτροπής προς το Συμβούλιο για τα αποτελέσματα των Πολυετών Προγραμμάτων Προσανατολισμού για τους αλιευτικούς στόλους στο τέλος του 2000 (COM (2001) 541 τελικό)

* ετήσια έκθεση της Επιτροπής προς το Συμβούλιο για τα αποτελέσματα των Πολυετών Προγραμμάτων Προσανατολισμού για τους αλιευτικούς στόλους στο τέλος του 2001( COM (2002) 446 τελικό)

2.2.3. Τήρηση της υποχρέωσης υποβολής ετήσιων εκθέσεων για τα ΠΠΠ

Οι διατάξεις του κανονισμού [29] για το ΧΜΠΑ σχετικά με τα ΠΠΠ IV προέβλεπαν ότι τα κράτη μέλη έπρεπε να υποβάλουν κάθε έτος στην Επιτροπή έκθεση για την ανασκόπηση της προόδου που σημειώθηκε στο πλαίσιο του πολυετούς προγράμματος προσανατολισμού τους. Οι εκθέσεις αυτές έπρεπε να περιλαμβάνουν πληροφορίες σχετικά με την αλιευτική προσπάθεια ανά τμήμα στόλου και ανά τύπο αλιείας, ιδίως όσον αφορά την εξέλιξη της αλιευτικής ικανότητας του στόλου και την αντίστοιχη αλιευτική δραστηριότητα. Οι πληροφορίες αυτές έπρεπε να συγκεντρώνονται και να δημοσιεύονται σε μία ετήσια έκθεση της Επιτροπής προς το Συμβούλιο και το Ευρωπαϊκό Κοινοβούλιο.

[29] Κανονισμός (ΕΚ) αριθ. 2792/99, άρθρο 5.

Ο Πίνακας κατωτέρω παρουσιάζει τη συμμόρφωση των κρατών μελών προς την υποχρέωση αυτή για την περίοδο 1997-2001. Δεν διατίθενται ακόμη πληροφορίες σχετικά με τη συμμόρφωση για το 2002.

Πίνακας 10. Τήρηση εκ μέρους των κρατών μελών της υποχρέωσης υποβολής εκθέσεων σχετικά με τα ΠΠΠ κατά την περίοδο 1997 - 2001

>ΘΕΣΗ ΠIΝΑΚΑ>

Σύμφωνα με το Μητρώο του Στόλου στις 21 Φεβρουαρίου 2003.

Πλήρης δήλωση

Μη πλήρης δήλωση

Μη υποβολή δήλωσης

3. ΔΙΑΡΘΡΩΤΙΚΗ ΠΟΛΙΤΙΚΗ

Αντιμέτωπος με τους εξαντλούμενους αλιευτικούς πόρους και τις προκλήσεις μιας όλο και περισσότερο ανταγωνιστικής οικονομίας, ο κλάδος αλιείας της Ευρωπαϊκής Ένωσης έχει αναλάβει εδώ και ορισμένα έτη μία αναγκαία διαδικασία αναδιάρθρωσης για τη διασφάλιση της βιώσιμης εκμετάλλευσης των αλιευτικών πόρων και για τη διατήρηση της κερδοφορίας. Η Ευρωπαϊκή Ένωση συμμετέχει ενεργά στην αναδιάρθρωση αυτή, στο πλαίσιο της Κοινής Αλιευτικής Πολιτικής, μέσω του Χρηματοδοτικού Μέσου Προσανατολισμού της Αλιείας (ΧΜΠΑ). Επιπροσθέτως, οι περισσότερες περιοχές που εξαρτώνται από την αλιεία μπορούν να ζητήσουν τη συνδρομή του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ευρωπαϊκού Κοινωνικού Ταμείου (EΚΤ) για την αναδιάρθρωση και διαφοροποίηση της οικονομικής βάσεώς τους.

Το ΧΜΠΑ παρέχει ενίσχυση σε τομείς όπως είναι η αναδιάρθρωση του στόλου, η στήριξη της παράκτιας αλιείας μικρής κλίμακας, οι εγκαταστάσεις αλιευτικών λιμένων, η ανάπτυξη της υδατοκαλλιέργειας, η μεταποίηση και εμπορία προϊόντων αλιείας και υδατοκαλλιέργειας, η προώθηση και η έρευνα νέων αγορών για προϊόντα αλιείας, η επαγγελματική επιμόρφωση, η στήριξη της διαφοροποίησης σε περιοχές που εξαρτώνται από την αλιεία, η συνδρομή για την προσωρινή διακοπή αλιευτικών δραστηριοτήτων καθώς και άλλα κοινωνικά μέτρα για τη στήριξη του κλάδου κατά τη διάρκεια της αναδιάρθρωσής του.

Τα κεφάλαια του ΧΜΠΑ διατίθενται με βάση πολυετή προγράμματα προσανατολισμού που αποτελούν αντικείμενο διαπραγμάτευσης μεταξύ της Επιτροπής και των διαφόρων κρατών μελών. Τα συνολικά κονδύλια για το ΧΜΠΑ για την περίοδο 2000-2006 ανέρχονται σε 3,7 δισεκατ. ευρώ.

Στο πλαίσιο της μεταρρύθμισης της Κοινής Αλιευτικής Πολιτικής, σημειώθηκαν σημαντικές αλλαγές στον τομέα αυτό, όπως είναι ιδίως η λήξη της ενίσχυσης για την ανανέωση του στόλου και οι μεταφορές σε τρίτες χώρες από 1ης Ιανουαρίου 2005, καθώς και ο περιορισμός της ενίσχυσης για τον εκσυγχρονισμό σκαφών σε βελτιώσεις στον τομέα της ασφάλειας, της ποιότητας των προϊόντων και των συνθηκών εργασίας επ´αυτών (για πληρέστερα στοιχεία βλ. ανακοινωθέν τύπου σχετικά με τα αποτελέσματα του Συμβουλίου Αλιείας της 20.12.2002).

3.1 Ετήσιες εκθέσεις στο πλαίσιο του Χρηματοδοτικού Μέσου Προσανατολισμού της Αλιείας

Στο πλαίσιο της εφαρμογής των κοινοτικών διαρθρωτικών μέτρων στον τομέα της αλιείας [30], τα κράτη μέλη απαιτείται να υποβάλουν, κάθε έτος, πριν τη 30ή Απριλίου, εκθέσεις προόδου στην Επιτροπή σχετικά με κάθε πρόγραμμα τόσο σε ηλεκτρονική μορφή όσο και σε χαρτί. Οι εκθέσεις αυτές θα πρέπει να περιέχουν δεδομένα που συλλέχθηκαν μετά την 1η Ιανουαρίου 2000 και τα οποία καλύπτουν το προηγούμενο έτος εκείνου κατά τη διάρκεια του οποίου διαβιβάστηκαν. Τα δεδομένα αυτά βοηθούν την Επιτροπή να παρακολουθεί εκ του σύνεγγυς τη χρήση των δημόσιων χρηματοδοτήσεων που διατίθενται στα διάφορα προγράμματα. Βάσει των εν λόγω εκθέσεων προόδου, η Επιτροπή ελέγχει εάν οι ενισχύσεις που χορηγήθηκαν στο πλαίσιο του ΧΜΠΑ από τα κράτη μέλη πληρούν τις απαιτήσεις των Διαρθρωτικών Ταμείων (π.χ. κριτήρια επιλεξιμότητας, ποσοστά συγχρηματοδότησης, κλπ.).

[30] Κανονισμός της Επιτροπής (ΕΚ) αριθ. 366/2001 (άρθρο 1 παράγραφος 2).

Από την 1η Ιανουαρίου 2003, σε περίπτωση μη τήρησης των υποχρεώσεων υποβολής εκθέσεων, η ενίσχυση του ΧΜΠΑ μπορεί να αναστέλλεται για το σχετικό κράτος μέλος.

Οι Πίνακες 11α και 11β παρουσιάζουν, αντίστοιχα, στοιχεία για τις εκθέσεις προόδου για το 2001 που υποβλήθηκαν για τις περιοχές που καλύπτονται από το στόχο 1 των Διαρθρωτικών Ταμείων και για τις περιοχές που δεν καλύπτονται από τον στόχο αυτό. Οι εκθέσεις αυτές, τις οποίες η Επιτροπή έπρεπε να είχε λάβει μέχρι την 30η Απριλίου 2002, θα έπρεπε να περιέχουν δεδομένα σχετικά με κάθε πρόγραμμα, τα οποία συλλέχθηκαν μετά την 1η Ιανουαρίου 2000 και καλύπτουν την περίοδο μέχρι την 31η Δεκεμβρίου 2001. Ωστόσο, θα πρέπει να σημειωθεί ότι οι απαιτήσεις αυτές δεν τηρήθηκαν αυστηρά. Μέχρι σήμερα, η Επιτροπή έχει λάβει μόνο 32 εκθέσεις προόδου που καλύπτουν συνολικά 49 προγράμματα. Εκθέσεις για 9 προγράμματα δεν πρέπει να υποβληθούν επί του παρόντος δεδομένου ότι κανένα έργο δεν επελέγη μέχρι την 31 Δεκεμβρίου 2001. Η Επιτροπή δεν έχει ακόμη λάβει τα υπόλοιπα 8 προγράμματα.

Πίνακας 11a. Εκθέσεις προόδου για το 2001 που υποβλήθηκαν στην Επιτροπή για περιοχές που καλύπτονται από τον στόχο 1 (περιοχές που παρουσιάζουν καθυστέρηση ανάπτυξης), ανά κράτος μέλος

>ΘΕΣΗ ΠIΝΑΚΑ>

Πίνακας 11β. Εκθέσεις προόδου για το 2001 που υποβλήθηκαν στην Επιτροπή για περιοχές που δεν καλύπτονται από το στόχο 1, ανά κράτος μέλος

>ΘΕΣΗ ΠIΝΑΚΑ>

4. ΕΦΑΡΜΟΓΗ, ΠΑΡΑΚΟΛΟΥΘΗΣΗ ΚΑΙ ΕΛΕΓΧΟΣ

Οι ανεπαρκείς έλεγχοι των αλιευτικών δραστηριοτήτων και η έλλειψη ομοιομορφίας στις κυρώσεις που επιβάλλονται στους παραβάτες θεωρούνται ότι αποτελούν τις κυριότερες αδυναμίες της εφαρμογής της Κοινής Αλιευτικής Πολιτικής. Κατά τη διάρκεια της διαδικασίας διαβούλευσης με βάση την Πράσινη Βίβλο, υπήρξαν εκκλήσεις διαφόρων μερών, συμπεριλαμβανομένων των αλιέων, για την καθιέρωση ενός περισσότερο συγκεντρωτικού και ομοιόμορφου συστήματος παρακολούθησης σε κοινοτικό επίπεδο το οποίο θα ήταν αποτελεσματικότερο σε ολόκληρη την Ευρωπαϊκή Ένωση για τη διασφάλιση της ισότιμης μεταχείρισης άσχετα από τον τόπο στον οποίο λαμβάνουν χώρα οι αλιευτικές δραστηριότητες. Επί του παρόντος, οι ρυθμίσεις ελέγχου και παρακολούθησης, για τις οποίες είναι υπεύθυνες οι εθνικές αρχές, είναι αποσπασματικές. Οι κυρώσεις για τις παραβάσεις ποικίλουν σε μεγάλο βαθμό και οι κοινοτικοί επιθεωρητές διαθέτουν περιορισμένες εξουσίες.

Η μεταρρύθμιση της Κοινής Αλιευτικής Πολιτικής προκαλεί σημαντικές αλλαγές στον τομέα αυτό και επιτυγχάνει πραγματική πρόοδο στην εφαρμογή των κανόνων της Κοινής Αλιευτικής Πολιτικής (για περισσότερα στοιχεία σχετικά με τις αλλαγές αυτές, βλ. ιστοσελίδες σχετικά με τη μεταρρύθμιση της Κοινής Αλιευτικής Πολιτικής).

4.1 Σοβαρές παραβάσεις των κανόνων της Κοινής Αλιευτικής Πολιτικής

Ένας πίνακας σοβαρών παραβάσεων των κανόνων της Κοινής Αλιευτικής Πολιτικής θεσπίστηκε από το κοινοτικό δίκαιο [31]. Τα κράτη μέλη συμφώνησαν για τους τύπους των παραβάσεων που θεωρούνται ιδιαίτερα επιβλαβείς για την ορθή εφαρμογή των κανόνων της Κοινής Αλιευτικής Πολιτικής. Λόγω της σοβαρότητάς τους, οι εθνικές αρχές θα πρέπει να επιβάλουν κυρώσεις οι οποίες θα είναι "αναλογικές, αποτρεπτικές και αποτελεσματικές". Για λόγους διαφάνειας, τα κράτη μέλη απαιτείται να κοινοποιούν στην Επιτροπή κάθε έτος τις διαδικασίες που κίνησαν κατά των ατόμων που διέπραξαν σοβαρές παραβάσεις. Οι εκθέσεις αυτές πρέπει να περιλαμβάνουν τον τύπο της διαδικασίας που κινήθηκε, την περιοχή στην οποία διαπράχθηκε η παράβαση και τις κυρώσεις που επιβλήθηκαν.

[31] Κανονισμός του Συμβουλίου (ΕΚ) αριθ. 1447/1999.

Ο Πίνακας 12 δείχνει για κάθε κράτος μέλος τον αριθμό των υποθέσεων στις οποίες επιβλήθηκαν κυρώσεις καθώς και τον αριθμό των παραβάσεων ανά τύπο σοβαρής παράβασης των κανόνων της Κοινής Αλιευτικής Πολιτικής για το 2001. Tα στοιχεία στηρίζονται σε πληροφορίες που διαβιβάζονται από τα κράτη μέλη.

(Βλ. επίσης την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τις σοβαρές παραβάσεις των κανόνων της Κοινής Αλιευτικής Πολιτικής το 2001 - COM(2002)687)

Πίνακας 12. Αριθμός υποθέσεων στις οποίες επιβλήθηκαν κυρώσεις και αριθμός σοβαρών παραβάσεων ανά τύπο παράβασης και ανά κράτος μέλος το 2001

(

>ΘΕΣΗ ΠIΝΑΚΑ>

βάσει των πληροφοριών που διαβιβάστηκαν από τα κράτη μέλη), * σε αγκύλες, ο αριθμός των μη καλυπτόμενων υποθέσεων

4.2 Επιθεωρήσεις των επιθεωρητών της Επιτροπής

Η Επιτροπή διαθέτει μία ομάδα επιθεωρητών η οποία την βοηθάει στην παρακολούθηση της εφαρμογής των κανόνων της Κοινής Αλιευτικής Πολιτικής στα κράτη μέλη. Καθήκον των 25 επιθεωρητών της είναι η παρατήρηση των δραστηριοτήτων ελέγχου και επιθεώρησης των εθνικών αρχών και η αναφορά των διαπιστώσεών τους στην Επιτροπή.

Οι επιθεωρητές της Επιτροπής μπορούν να διενεργούν επιτόπιες επιθεωρήσεις, να εξετάζουν έγγραφα και, κατόπιν συμφωνίας τους και με τη χρήση δικών τους πόρων, να πραγματοποιούν έρευνες, επαληθεύσεις και επιθεωρήσεις. Δεδομένου ότι οι επιθεωρήσεις των επιθεωρητών αποτελούν μέρος των διαδικασιών παράβασης, δεν προβλέπεται πρόσβαση του κοινού σε αυτές βάσει του κανονισμού (ΕΚ) αριθ. 1049/2001 ο οποίος αφορά την πρόσβαση του κοινού σε έγγραφα του Ευρωπαϊκού Κοινοβουλίου, του Συμβουλίου και της Επιτροπής [32]. Ωστόσο, η Επιτροπή θα εξετάσει βάσει ποιων όρων, με ποια μορφή και σε ποια χρονική στιγμή θα μπορούσαν να διατίθενται οι εκθέσεις αυτές στο κοινό σε μελλοντικές εκθέσεις του πίνακα επιδόσεων.

[32] Κανονισμός (ΕΚ) αριθ. 1049/2001 (30.05.2001) σχετικά με την πρόσβαση του κοινού σε έγγραφα του Ευρωπαϊκού Κοινοβουλίου, του Συμβουλίου και της Επιτροπής (άρθρο 4 παράγραφος 2).

Ο αριθμός των επιθεωρήσεων που πραγματοποιούνται από επιθεωρητές της Επιτροπής ποικίλει από το ένα έτος στο άλλο, ανάλογα με τις προτεραιότητες επιθεώρησης και τα ειδικά προγράμματα. Οι επιθεωρήσεις αυτές επικεντρώνονται στα κράτη μέλη με τις περισσότερες αλιευτικές δραστηριότητες (για γενικές πληροφορίες σχετικά με τις αλιευτικές δραστηριότητες στην ΕΕ, βλ. "Στοιχεία για την Κοινή Αλιευτική Πολιτική").

Οι Πίνακες 13 και 14 παρουσιάζουν συνοπτικά τα καθήκοντα που εκτελέστηκαν από τους επιθεωρητές της Επιτροπή το 2002 ανά αντικείμενο και ανά κράτος μέλος :

Πίνακας 13. Αριθμός και αντικείμενο επιθεωρήσεων των επιθεωρητών της Επιτροπής το 2002

Αντικείμενο // Αριθ.

Έλεγχος της εφαρμογής έκτακτων μέτρων για την προστασία του μερλούκιου και του γάδου // 35

Έλεγχος της εφαρμογής μέτρων ελέγχου βάσει αλιευτικών συμφωνιών // 5

Παρακολούθηση εκφορτώσεων αλιευμάτων που αλιεύθηκαν στη Βαλτική Θάλασσα, συμπεριλαμβανομένων εκείνων που αλιεύθηκαν από σκάφη τρίτων χωρών // 16

Παρακολούθηση εκφορτώσεων πελαγικών ειδών // 8

Παρακολούθηση εκφορτώσεων αλιευμάτων που αλιεύθηκαν στη Μεσόγειο. Έλεγχος της τήρησης των τεχνικών μέτρων // 19

Συνολική επαλήθευση της εφαρμογής ελέγχου από κράτη μέλη // 6

Σύστημα επιθεώρησης και εποπτείας NAFO. Επιθεωρήσεις στη θάλασσα // 17

Σύστημα επιθεώρησης και εποπτείας NEAFC. Επιθεωρήσεις στη θάλασσα // 4

Έλεγχος του συστήματος των κυρώσεων που επιβάλλονται από τα κράτη μέλη // 6

Παρακολούθηση των εκφορτώσεων από την περιοχή του NAFO // 1

ΣΥΝΟΛΟ // 117

Πίνακας 14. Αριθμός επιθεωρήσεων από επιθεωρητές της Επιτροπής σε κάθε κράτος μέλος και εκτός της ΕΕ το 2002

Κράτος μέλος // Αριθ.

B // 3

D // 5

DK // 9

E // 17

EL // 4

F // 13

FIN // 2

I // 5

IRL // 8

NL // 5

P // 3

S // 6

UK // 10

Εκτός της ΕΕ // 27

ΣΥΝΟΛΟ // 117

4.3 Τρέχουσες διαδικασίες παραβάσεων

Η Επιτροπή κίνησε έναν αριθμό διαδικασιών παράβασης κατά ορισμένων κρατών μελών.

"Παράβαση" νοείται εδώ οποιαδήποτε διαδικασία που κινήθηκε επίσημα από την Επιτροπή κατά κράτους μέλους για παράλειψη συμμόρφωσης προς το βασικό και παράγωγο δίκαιο (δηλ. τις διατάξεις των συνθηκών, των κανονισμών και άλλων νομικών κειμένων).

Σε περίπτωση που η Επιτροπή θεωρήσει ότι ένα κράτος μέλος παραβιάζει το κοινοτικό δίκαιο, καλεί το σχετικό κράτος να υποβάλει τις παρατηρήσεις του εντός συγκεκριμένου χρονικού διαστήματος αποστέλλοντας του επίσημη προειδοποιητική επιστολή.

Εάν το σχετικό κράτος μέλος συνεχίζει να μην τηρεί τις υποχρεώσεις του και εάν η Επιτροπή δεν μεταβάλει τις απόψεις της κατόπιν των παρατηρήσεων του κράτους μέλους σε απάντηση της προειδοποιητικής επιστολής, η Επιτροπή εκδίδει αιτιολογημένη γνώμη προς την οποία το κράτος μέλος πρέπει να συμμορφωθεί εντός συγκεκριμένου χρονικού διαστήματος.

Εάν το κράτος μέλος δεν συμμορφωθεί, η Επιτροπή μπορεί να παραπέμψει το θέμα το Ευρωπαϊκό Δικαστήριο (η διαδικασία αυτή καλείται παραπομπή).

Το Ευρωπαϊκό Δικαστήριο εκδίδει αποφάσεις, οι οποίες είναι δεσμευτικές για το κράτος μέλος για κάθε θέμα στο οποίο αναφέρονται.

Ο Πίνακας 15 παρουσιάζει στοιχεία διαδικασιών παράβασης που εκκρεμούν επί του παρόντος για παράλειψη συμμόρφωσης προς τους κανόνες της Κοινής Αλιευτικής Πολιτικής.

Πίνακας 15. Διαδικασίες παράβασης που εκκρεμούν επί του παρόντος ανά τύπο παράβασης και ανά κράτος μέλος

>ΘΕΣΗ ΠIΝΑΚΑ>

Η πλειονότητα των διαδικασιών αυτών αφορούν την υπεραλίευση, δηλαδή υπερβάσεις των ποσοστώσεων που χορηγήθηκαν σε κράτη μέλη. Οι κατηγορίες στηρίζονται γενικά στην κακή διαχείριση της χρήσης των ποσοστώσεων από τις εθνικές αρχές, πράγμα που σημαίνει στις περισσότερες περιπτώσεις :

* απουσία κατάλληλων διαδικασιών για τη χρήση των ποσοστώσεων που έχουν χορηγηθεί στο σχετικό κράτος μέλος,

* απουσία, ανεπάρκεια ή/και μη αποτελεσματικότητα των επιθεωρήσεων και άλλων ελέγχων που απαιτούνται από τους κοινοτικούς κανόνες,

* απουσία προσωρινής απαγόρευσης των αλιευτικών δραστηριοτήτων ή καθυστερημένη διακοπή της αλιείας, ή

* έλλειψη αποτρεπτικών κυρώσεων κατά των παραβατών προκειμένου να ενθαρρυνθεί η τήρηση των ανωτέρω κανόνων.

Μεταξύ των κρατών μελών στα οποία σημειώθηκαν οι περισσότερες παραλείψεις τήρησης των κανόνων της υπεραλίευσης από το 1985 περιλαμβάνεται το Ηνωμένο Βασίλειο, η Γαλλία, η Ισπανία και η Δανία. Λιγότερες περιπτώσεις υπεραλίευσης αναφέρθηκαν για το Βέλγιο, την Ιρλανδία, την Σουηδία, την Πορτογαλία, την Φινλανδία, τις Κάτω Χώρες και την Γερμανία.

(Περισσότερες πληροφορίες διατίθενται για την πρόοδο των διαδικασιών

>ΘΕΣΗ ΠIΝΑΚΑ>

που εκκρεμούν)

Μια δεύτερη ομάδα διαδικασιών παράβασης αφορά την παράλειψη των κρατών μελών να διαβιβάσουν στην Επιτροπή ορισμένες πληροφορίες σχετικά με αλιευτικές δραστηριότητες όπως απαιτείται από τους κοινοτικούς κανόνες (δεδομένα αλιευμάτων και αλιευτικής προσπάθειας) προκειμένου να βοηθήσουν την Επιτροπή να εκτιμήσει εάν εφαρμόζονται οι κανόνες της Κοινής Αλιευτικής Πολιτικής. Μεταξύ των εν λόγω κρατών μελών περιλαμβάνονται η Φινλανδία, η Γαλλία, η Ιρλανδία, η Ιταλία, οι Κάτω Χώρες, η Πορτογαλία, το Ηνωμένο Βασίλειο και η Σουηδία (βλ. Τμήμα 1 σχετικά με τη διαχείριση των αλιευτικών πόρων).

Έχει κινηθεί διαδικασία κατά της Ελλάδας για παράλειψη τήρησης της προθεσμίας για την εφαρμογή του δορυφορικού συστήματος παρακολούθησης σκαφών (ΣΠΣ).

Διαδικασίες παράβασης έχουν επίσης κινηθεί για μη ικανοποιητικό έλεγχο από τις εθνικές αρχές των τεχνικών μέτρων διατήρησης (χρήση παρασυρόμενων διχτυών (Ιταλία), αλιεία ή/και εμπορία ψαριών που δεν διαθέτουν το κανονικό μέγεθος (Γαλλία και Ισπανία).

Έχουν κινηθεί επίσης διαδικασίες για παράλειψη τήρησης των πολυετών προγραμμάτων προσανατολισμού (ΠΠΠ) για το στόλο κατά της Ιταλίας, της Ιρλανδίας και των Κάτω Χωρών, οι οποίες δεν τήρησαν τους ενδιάμεσους στόχους των ΠΠΠ για την περίοδο 1997-2001 (βλ. Τμήμα 2 σχετικά με τη διαχείριση του στόλου).

Τέλος, έχουν επίσης κινηθεί διαδικασίες παράβασης για τη συνεχιζόμενη χρήση αδειών αλιείας σκαφών που μεταφέρθηκαν σε τρίτες χώρες (Ηνωμένο Βασίλειο και Κάτω Χώρες), για τους όρους που διέπουν την αλιεία ορισμένων ειδών που υπόκεινται σε εθνικές ποσοστώσεις (Βέλγιο) και για την απαγόρευση εκφόρτωσης ορισμένων προϊόντων αλιείας (Γαλλία).

4.4 Παραπομπές

Σε μία δεύτερη παραπομπή (βάσει του άρθρου 228 της συνθήκης ΕΚ), η οποία εκκρεμεί επί τους παρόντος ενώπιον του Ευρωπαϊκού Δικαστηρίου, η Επιτροπή ζήτησε από το Δικαστήριο να διατάξει τη Γαλλία να καταβάλει ημερήσιο πρόστιμο 316.500 ευρώ μέχρις ότου λάβει μέτρα συμμόρφωσης προς την απόφαση του Δικαστηρίου της 11ης Ιουνίου 1991, στην οποία αποφάνθηκε ότι η Γαλλία δεν εφαρμόζει κοινοτικά τεχνικά μέτρα για τη διατήρηση των αλιευτικών πόρων, από την ημερομηνία έκδοσης της απόφασης στην υπόθεση η οποία εκκρεμεί σήμερα.

(Για περαιτέρω πληροφορίες βλ. επίσης ανακοινωθέν τύπου σχετικά με τη διαδικασία αυτή).

Επιπροσθέτως, η Επιτροπή αποφάσισε να παραπέμψει άλλες υποθέσεις σχετικά με την υπεραλίευση κατά των κρατών μελών που εμφαίνονται στον Πίνακα 16 κατωτέρω :

Πίνακας 16. Παραπομπές

>ΘΕΣΗ ΠIΝΑΚΑ>

4.5. Αποφάσεις του Δικαστηρίου των Ευρωπαϊκών Κοινοτήτων

Το 2002, το Δικαστήριο εξέδωσε 3 αποφάσεις για την υπεραλίευση.

Αποφάσισε ότι η Γαλλία παρέλειψε να τηρήσει τις υποχρεώσεις της σχετικά με κατάλληλες ρυθμίσεις για την χρήση ποσοστώσεων που της είχαν διατεθεί και τον έλεγχο των αλιευτικών δραστηριοτήτων που είχε ως αποτέλεσμα έναν αριθμό περιπτώσεων υπεραλίευσης κατά τις περιόδους αλιείας από το 1991 έως το 1996 και για την παράλειψη λήψης μέτρων κατά των υπευθύνων των παράνομων αυτών δραστηριοτήτων (απόφαση της 25ης Απριλίου 2002 - Κοινές Υποθέσεις αριθ. C-418/00 και C-419/00).

Στις αποφάσεις του της 14ης Νοεμβρίου 2002 (υποθέσεις αριθ. C-454/99 και C-140/00), το Δικαστήριο απεφάνθη ότι το ΗΒ παρέλειψε να τηρήσει παρόμοιες υποχρεώσεις όσον αφορά έναν αριθμό περιπτώσεων υπέρβασης ποσοστώσεων κατά τη διάρκεια των περιόδων αλιείας 1985 έως 1988 και 1990 έως 1996.

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>